text:
Resultadonan di Beisbòl Liga Grandi ayera:
- Cleveland Indians a derota Tampa Bay Rays ku skor di 5-4 den 10 entrada
- San Francisco Giants a perde di Miami Marlins ku skor di 5-4
- Pittsburgh Pirates a derota Detroit Tigers ku skor di 8-4
- Chicago Cubs a gana New York Mets ku skor di 6-1
- Milwaukee Brewers a derota Philadelphia Phillies ku skor di 8-7 den 11 entrada
- Texas Rangers a gana Baltimore Orioles ku skor di 2-0
- Boston Red Sox a derota Toronto Blue Jays ku skor di 12-6
Xander Bogaerts a konekta 4 hit den 6 turno na bate ku 1 kareda anota i 2 empuha. Xander tin un promedio di .297
- Washington Nationals a perde di Atlanta Braves ku skor di 2-1
Andrelton Simmons a konekta 1 hit den 3 turno na bate ku 1 kareda empuha. Andrelton tin un promedio di .269
- San Diego a derota St. Louis Cardinals ku skor di 5-3 den 11 entrada
- Minnesota Twins a gana Kansas City Royals ku skor di 2-0
- Colorado Rockies a perde di Arizona Diamondbacks ku skor di 8-1
- Seattle Mariners a perde di Oakland Athletics ku skor di 4-0
Partidónan di Liga Grandi pa awe:
- Miami Marlins kontra Chicago Cubs
- San Francisco Giants kontra Washington Nationals
- Cleveland Indians kontra Pittsburgh Pirates
- Tampa Bay Rays kontra New York Yankees
- Toronto Blue Jays kontra Detroit Tigers
- Houston Astros kontra Boston Red Sox
- Milwaukee Brewers kontra Cincinatti Reds
- Philadelphia Phillies kontra Atlanta Braves
- Los Angeles Angels kontra Texas Rangers
- Baltimore Orioles kontra Chicago White Sox
- Minnesota Twins kontra Kansas City Royals
- San Diego Padres kontra St. Louis Cardinals
- Seattle Mariners kontra Oakland Atheltics
- Colorado Rockies kontra Arizona Diamondbacks
- New York Mets kontra Los Angeles Dodgers
Breve:
Tripel A
- Roger Bernadina a konekta 1 hit den 3 turno na bate ku 1 base por bola i 1 kareda empuha pa Albuquerque Isotopes. Roger tin un promedio di. 262
- Yurendell de Caster no a konekta hit den 3 turno na bate pa Piratas de Campeche. Yurendell tin un promedio di .273
Dobel A
- Juan Carlos Sulbaran a picha 3 entrada permitiendo 1 kareda riba 3 hit ku 3 ponche pa Northwest Arkansas Naturals. Juan Carlos tin un rekert di 4-6 ku un efektividat di 4.61 den 15 partido
Klase A
- Jonathan Schoop a konekta 2 hit for di kua 1 honron den 4 turno na bate ku 1 kareda anota i otro empuha pa Frederick Keys. Jonathan tin un promedio di .500
- Carlton Daal a konekta 1 hit den 4 turno na bate pa Dayton Dragons. Carlton tin un promedio di .272
- Phildrick Llewellyn no a konekta hit den 3 turno na bate ku 1 base por bola i 1 kareda anota pa Delmarva Shorebirds. Phildrick tin un promedio di .091
- Ademar Rifaela a konekta 2 hit for di kua 1 doblete den 4 turno na bate ku 1 kareda empuha pa Delmarva Shorebirds. Ademar tin un promedio di .400
- Juremi Profar a konekta 2 hit den 4 turno na bate ku 1 base por bola i 1 kareda anota pa Hickory Crawdads. Juremi tin un promedio di .273
- Darren Seferina a konekta 1 hit den 4 turno na bate pa Peoria Chiefs. Darren tin un promedio di .314
- Ozhaino Albies a konekta 1 tripel den 4 turno na bate ku 1 kareda empuha pa Rome Braves. Ozhaino tin un promedio di .328
- John Polonius a konekta 2 hit den 5 turno na bate pa San Jose Giants. John tin un promedio di .211
Liga di Nobato
- Jonathan Martijn a konekta 1 hit den 4 turno na bate ku 1 kareda empuha pa Billings Mustangs. Jonathan tin un promedio di .343
- Terrence Josephina a konekta 1 hit den 4 turno na bate ku 1 base por bola i 2 kareda empuha pa DSL Braves. Terrence tin un promedio di .258
- Sander Boeldak no a konekta hit den 3 turno na bate ku 1 base por bola i 1 kareda empuha pa DSL Braves. Sander tin un promedio di .250
- Ildion Martina a konekta 1 hit den 3 turno na bate ku 1 base por bola, 1 kareda anota i otro empuha pa DSL Braves. Ildion tin un promedio di .080
- Raysheandall Michel a konekta 2 hit den 5 turno na bate ku 1 kareda empuha pa DSL Braves. Raysheandall tin un promedio di .362
- Shakir Albert a konekta 1 hit den 4 turno na bate ku 1 kareda anota i otro empuha pa AZL Dodgers. Shakir tin un promedio di .222
- Wendell Floranus a risibi un derota despues di picha 2 tersio permitiendo 1 kareda riba 2 hit i 1 base por bola pa GCL Orioles. Wendell tin un rekert di 0-1 ku un efektividat di 6.23 den 3 partido
Liga Independiente
- Curt Smith a konekta 1 hit den 4 turno na bate pa Lincoln Curt tin un promedio di .291


c: text/html

text:
Aruparking pa medio di e articulo aki kier a splica un biaha mas con e Aruparking Smartcard ta traha y asina haci hopi mas facil na momento cu ta bay paga na un di nos parkeermeternan. Mirando cu ainda hopi hende no ta completamente informa y ta haci pregunta tocante e funcion di e Aruparking Smartcard , nos a dicidi di trece e splicacionnan aki, pa asina tur hende por compronde esaki miho y ainda busca nan Aruparking smartcard na un di e lugarnan mas cerca di nan.
Pa cuminsa nos kier a splica cu esaki ta un smartcard cu bo por compara cu un credit card, pasobra bo por recarga esaki cu placa na cualkier di nos rebendedonan y na momento cu esaki tin placa riba dje por simplemente tap esaki na nos parkeermeternan na momento di pago. Esaki ta nifica cu bo no mester cana cu placa los mas den bo cartera of den bo saco di carson. Tampoco mester kibra cabes na momento di paga, sea si tin suficiente cen larga of si tin placa larga mas chikito pa por paga pa menos tempo. Simplemente na momento di procesa na e parkeermeter ta kies pa e smartcard na momento di scoge pago, primiendo e # y automaticamente na momento di pone e smartcard na e area destina pa e smarctcard, e parkeermeter lo lesa esaki y e pago lo wordo haci asina ey y e recibo lo print automaticamente. Locual tambe nos kier splica, ta cu usando e smartcard e parkeermeter mes lo puntra cuanto tempo ta kere cu lo bay keda para y aki por hinca minuut y ora pa e mashin cobra exactamente locual ta keda para.
Nos kier splica bon cu e Aruparking Smartcard no ta vence y tampoco e placa cu bo tin riba dje, haciendo cu nunca lo perde placa cu a recarga riba e Aruparking Smartcard. Nos tin rebendedonan rond di nos isla caminda por cumpra y recarga e Aruparking smartcard, cual lista nos ta publica tambe hunto cu esaki.
Pa e motibo nan aki Aruparking kier a invita un y tur cu ta uza centro di nos ciudad, pa busca un Aruparking Smartcard pa semper tin e na alcance y tambe e manera mas facil pa paga espacio di parkeer na momento di bay den centro di ciudad pa haci compras of cualkier otro motibo.

robotstxt: allowed

filter: keep


text:
MERKA/WILLEMSTAD — International Baseball Partners a anunsiá e nòmbernan di e kuater ekiponan ku lo forma parti di e Liga di Beisbòl Invernal na Kòrsou. E kuater ekiponan ku lo forma parti di e liga ku ta plania pa kuminsá den òktober próksimo ta: The Curaçao Monarchs, The Willemstad Capitals, The Banda Bou Wild i The Banda Ariba Barracudas.
“Nos ta kere ku e Liga di Beisbòl Invernal di Kòrsou lo bira e prenda nobo den beisbòl profeshonal Karibense tambe nos ke proyektá e kualidatnan úniko di Kòrsou na e komunidat di beisbòl global,” Michael Powers, ‘managing direktor di International Baseball Partners a bisa.
Kada ekipo su nòmber ta kaptura un kualidat úniko asosiá ku e isla di Kòrsou.
Segun Powers, “‘The Monarchs’ ta kaptura e historia kolonial di Kòrsou, miéntras ku ‘The Capitals’ ta anunsiá e asiento di gobièrnu. ‘The Wild’ ta representá e bunitesa di naturalesa ku tin riba e isla i ‘The Barracudas’ ta krea un imágen di e bida bou di e awanan blou di Kòrsou.
E liga ku ta propone pa mira akshon di hungadónan di Liga Grandi, Liga Menor i tambe hungadónan di Kòrsou huntu ku hungadónan profeshonal Hulandes ya ta hañando atenshon den e sírkulonan altu di beisbòl.


text:
Izaline Calister ta ready pa ‘Caribbean Queens’
Izaline Calister ta ready pa Caribbean Queens. E kantante ta disfrutando algun dia na Kòrsou den gran antisipashon pa e konsierto. Resientemente Renaissance Curacao Resort a risibí e Izaline Calister durante di su ‘check-in’. E resort lo ta Izaline su ‘kas’ pa e próksimo dianan miéntras e lo ta preparando pa Caribbean Queens, ku lo tuma lugar djasabra dia 26 di ougùstùs próksimo. Riba e anochi spesial aki, Renaissance Curaçao Resort ta presentá 3 dama den konsierto, kada un di nan ku nan propio agrupashon musikal. Mafalda Miguel, Shirma Rouse i Izaline Calister.
Izaline Calister tin mester di masha poko introdukshon. E ta ganador di premio ‘Edison’ 2009, i a bin ta hiba un karera eksitoso ya pa 13 aña kaba komo kantante i kompositor. Ku su manera koutivante di presentá a krea un públiko leal ku ta sigui Izaline su karera di serka i ta presensiá kada un presentashon di dje. Su músika ku ta revitalisá, su tekstonan den su propio idioma Papiamentu a sá di hala atenshon mundialmente. Kansionnan manera Wow'i Kariño, Kanta Hélele, Sa Sa Na Awasa i Bendishoná a duna e kantante Antiano puesto number 1 riba vários kartelera musikal den Caribe. Su disko kompaktonan manera Soño di un Muhé, Mariposa, Krioyo, Kanta Hélele i Speransa a wòrdu lansá mundialmente. Izaline su músika ta un fushon di músika ‘krioyo’ kombiná ku Jazz, pero ku influensianan Afro-Caribense. Izaline a realisá vários presentashon na Europa, Indonesia, Merka i Latinoamérika i a presentá den vários festivalnan tantu lokal komo International manera Cape Town Jazz Festival, Rome Jazz Festival, Cervantino Festival Mexico i North Sea Jazz Festival. Su mas resiente éksito ‘Reina Di Pordon’ lo ponebo baila sigur durante di e próksimo Caribbean Queens!
E Ocean Front Park na Renaissance Curaçao Resort lo keda kombèrtí den un anfiteater pa presentá Caribbean Queens. Karchi general pa Caribbean Queens ta kosta Nafl 55 i ta optenibel na Mensings Caminada, Bruna i 24 Uur uit de Muur. Ticket VIP lo wòrdu bende eksklusivamente na frontdesk di e hotèl. Karchinan VIP ta inkluí 2 bòter di bebida, 2 snacks i seating preferensial. Pa mas informashon tokante benta di karchi, VIP, pakete ‘Stay Over’ òf e konsierto por bishitá e página di Facebook di Renaissance Curacao Resort.


text:
Centro Social Deportivo Barber a bolbe registrá otro triunfo den kontinuashon dje kampionato lokal di futbòl. E tim a superá Skèrpènè ku skor konbinsente di 3-1.
Federashon Futbòl Kòrsou (FFK) awe a sigui ku e kompetensia di futbòl den Liga MCB. E enkuentro entre Centro Barber i Skèrpènè a tuma lugá den Stadion Dr Antoine Maduro na Kinchan.
Despues ku Skèrpènè a bapuliá Union Deportivo Bándabou (Undeba) den wikènt ku skor di 8-0, awenochi e tim a skor solamente un gol. Porsierto ku Jordan Kastaneer na di 14 minüt a hinka un outogol i asina pone Barber 1-0 dilanti.
Den di dos tempu tabata Roderick Boelijn ku a hasi e skor 2-0. Esaki tabata na di 52 minüt di wega. Christopher Isenia na di 54 minüt a skor pa Skèrpènè: 1-2. Roshyon Anita sinembargo a paga tur lus pa e tim di frater ora ku na di 73 minüt ela skor di tres gol pa Barber.


text:
The content originally appeared on: Diario
ORANJESTAD (AAN): Diaranson 20 di juli 2022 a firma na Corsou un carta di intencion pa un cooperacion mas estrecho entre e laboratorio di mas grandi di Aruba,
Stichting Fundacion Servicio Laboratorio Medico Aruba (FSLMA) parti di Horacio Oduber Hospital y e laboratorio di mas grandi na Corsou, Analytisch Diagnostisch Centrum (ADC NV).
FSLMA y ADC ta ofrece un servicio amplio den e prome y di dos linea di diagnostico laboratorio riba tereno di Kimica Clinica, Hematologia, Patologia, Microbiologia Medico y Bacteriologia. Tur dos ta percura pa diagnosticonan 24/ pe hospitalnan na Aruba y Corsou y ta colabora extenso cu otro centronan na Hulanda. Nan ta esencial pa e sector di salud publico y ta hunga un rol sumamente importante pa e comunidad y turismo riba e islanan.
E deseo a wordo vocifera pa e siguiente 6 luna haci un investigacion profundo tocante posibilidadnan pa un cooperacion entre e laboratorionan aki. Esaki principalmente riba tereno di conocimento strategico, conhuntamente traha riba formacion y intercambio di personal, discusion hunto riba casonan, adkision hunto di aparato y material, implementacion di software nobo, logra acreditacionnan y hunto ofrece proyectonan por ehempel pa RIVM (Rijksinstituut voor Volksgezondheid en Milieu). Banda di esaki ta back-up di otro y hunto ofrece diagnostico specialisa cu actualmente ta posibel solamente riba un di e islanan of hasta ta tuma luga pafo di e islanan.
Meta final ta pa efectua un cooperacion unda cu e organisacionnan ta sostene otro di ta laboratorionan profesional high-end y acredita unda cu un pakete di servicionoan optimal por wordo ofrece na cliente of pashent conforme normanan di ISO y acreditacion di JCI. Consecuentemente e organisacionnan hunto lo ta mas atractivo pe mercado laboral y alabes door di actividadnan operacional mas eficiente y efectivo por sigura un posicion mas firme riba mercado.
Director Jacco Vroegop di FSLMA: “e carta di intencion ta un stap bunita padilanti unda cu ta duna balor na otro y ta combina e conocimento y habilidadnan di nos empleadonan entusiasma cu meta pa asisti nos cliente y pashentnan mas miho ainda. Ademas, e ta reforsa nos posicionnan pa cuido di salud publico riba e islanan y na mes momento duna un aporte importante den un control di costo den temponan turbulento di paketenan di gobierno, recortenan den cuido, inflacion pero tambe innovacion y embehecimento.
Director Liane Cova van ADC: “e colaboracion aki ta pas completamente den e vision cu nos tin den mente: pa hisa e nivel di conocimento y experticio riba tereno regional door di coopera regionalmente riba tereno di investigacionnan laboratorio, suministra informacion, programanan di formacion y servicio.
E prome paso concreto den e direccion aki a wordo tuma awe pa medio di un carta di intencion cu FSLMA. Nos ta di acuerdo cu e cooperacion aki lo contribui na un eficiencia den costo, cuido mas controla y un calidad halto di cuido pa pashent.


text: KRALENDIJK – E Boneriano Elton ‘Tati’ Frans #NB-9, ta gana premio grandi na Zwitserland ayera. Aktualmente e ta aya pa kompetí den e kompetensia ku ta karga e nòmber ‘Windsurf Foiling’. El a bai ku e premio di ‘Silver fleet’. Ta trata di un evento grandi ku kantidat di ‘Foil Windsurfing’ i ku hopi partisipante. ‘Tati’ ta hopi kontentu ku e resultado, i apesar di e situashon fastioso COVID-19, e ta hasi tur esfuerso pa e partisipá i duna bon resultado. Momentu e regresá Boneiru e lo papia mas di e evento i su logro. Algun potrèt saka di e evento ku a tuma lugá aya na Zwitserland ku tata #NB-9 a bai ku e premio di ‘Silver fleet’ 2020.


text:
WILLEMSTAD — Swimming Club Orca Curaçao huntu ku Fundashon Pa Nan ta organisá “This is it Swimming Marathon”. E nòmber ta papia pa su mes! Ta un kompetensia di landamentu. Pa 12 ora tras di otro lo tin un kantidat di 400 atleta ta landa riba un speed haltu den pisina Bennie Leito na Rif.
Djasabra, 24 di òktober for di 8or di mainta te ku 8or di anochi pisina
Bennie Leito lo ta e atrakshon di dia kaminda nos atletanan di natashon lo ta kompetí den nan deporte di preferensia. E kompetensia lo ta unu sumamente interesante ya komo di kada tim lo tin atletanan di diferente edat ta kompetí. Lo tin 4 kategoria di edat repartí den e kategorianan: U10, U 13, U 17 i 18+.
Loke ta hasi e “This is it Swimming Marathon” mas kompetitivo ta ku no tin premio pa kategoria sino premio pa e tim ku su atletanan a landa mas biaha di un banda pa otro di e pisina. Na final di e máratòn ku ta 8or di anochi, ta e tim ku e atletanan a landa mas tantu biaha bai bini ta e ganadó.
E timnan di landamentu, skolnan sekundario i otro organisashon di natashon tambe por a inskribí pa landa pa rekreá i nan tambe lo bini ku un tim di hóben pa landa durante 1 ora di nan eskoho sin stòp.
Banda di e “This is it Swimming Marathon” lo bai tin diferente otro aktividat informativo i rekreativo. Lo tin stènt di informashon di tur e timnan di landamentu kompetitivo ku ta aktivo den e deporte di natashon na Kòrsou. Durante dia tin charla ku ta trata reglanan di: waterpolo, landamentu kompetitivo i landamentu sinkronisá. Tambe tin un área rekreativo speshal pa nos mucha entre 4 pa 12 aña. E mucha por bai den “bouncer”, pinta kara i tambe landa den e pisina chikí.
Entrada lo ta grátis. Tur hende ta bon bini pa bin apoyá nos atletanan i risibí tur informashon tokante e deporte di natashon.
E organisashon di Swim Club Orca Curaçao i Fundashon Pa Nan tur dos ta organisashonnan nobo ku ta kere ku deporte ta un base importante pa desaroyo di nos hóbennan. “This is it Swimming Marathon” ta e promé máratòn di natashon ku Orca i Fundashon Pa Nan ta organisá. E intenshon ta pa e máratòn aki por ripití tur aña kaminda nos atletanan por demostrá nan abilidat den e rango di deporte di natashon.
Swim Club Orca Curaçao, Typhoon Swimming Club, Sithoc Swimteam
Curaçao, Bulado Swim Club, Curaçao Sharks Aquatics, St Jozef VSBO, Jacques Ferrandi VSBO, Goslinga VSBO, Special Olympic, Pisina Bennie
Leito, Djaoen Swimming Center, Aqua Jogging, Zweminrichting Piscadera. Esakinan ta tur e timnan, skolnan i organisashonnan ku ta partisipá. Nan ta konta ku asistensia i apoyo di Kòrsou kompleto pa apoyá nos atletanan. Si abo komo hóben tabatin pensa pa kuminsá práktika e deporte di natashon, hasi uso di e oportunidat úniko aki pa mira tur tim den akshon i skohe pa bo mes.
Nos ta topa djasabra, 24 di òktober 2015 for di 8or di mainta na Pisina Bennie Leito na e “This is it Swimming Marathon”.


text:
E actriz, modelo, ex-reina di beyesa y empresaria Venezolano, Norkys Batista, ta di bishita na Aruba hunto cu su casa Alexis Goncalves, y su yiu homber Sebastián Luttinger. Seis dia pasa el a post riba su cuenta di Instagram cu tin 7.2 miyon di siguido, cu e ta den avion rumbo for di Miami pa Aruba. Norkys a bisa cu e ta feliz di wak bek su mayornan, cu a biaha pa Aruba dos dia despues cu nan a yega Venezuela dia 21 di november. El a pasa e prome Fin di Aña sin ta hunto cu su mayornan y pa nan tambe ta e prome biaha cu nan ta pasa sin ta hunto cu tur nan yiunan. Luis y Migdalis Batista a bin Aruba pa bishita Esther y su famia, cu ta nan yiu menor.
Norkys a bira hopi emocional papiando di su mama y tata, bisando cu e ta haya un ‘nudito’ den su garganta, pasobra apesar cu el a wak nan e poco dianan pa algun rato na Venezuela, ta manera cu e tin hopi tempo sin wak nan. P’esey cada biaha cu un hende papia di su famia, su curason ta krimp, paso su tata y mama ta ‘lo maximo’, p’esey e yiunan mester ta semper cerca di nan mayornan pa cuida y stima nan. E ta feliz di tin su mama y tata bibo y hunto.
Norkys a cuminsa post riba su Instagram for di e momento cu e avion ta bahando riba e pista di Aeropuerto Reina Beatrix. E encuentro familiar tabata yena di hopi alegria y felicidad, unda por a mira Norkys brasando su mama, tata y ruman muhe cu e tin 4 aña sin mira. E mayornan di Norkys ta bay haci dos luna caba na Aruba, y lo keda aki durante un periodo di tres luna pa comparti cu nan yiu muhe di mas chikito y su famia.


text:
WILLEMSTAD, Curacao (KPC) — Djadumingu 13 di febrüari 2022 alrededor di 00.03, Sentral di Polis a dirigí un unidat na un adrès na Kaya Seru Mahuma, na unda tabatin un fiesta tumando lugá. Di informashon ku polis ta disponé di dje, no ta promé bia ku fiesta ta wòrdu organisá na e adrès aki durante di ora di toke de keda.
Na yegada di e promé unidat, el a tuma nota ku bèrdat tabatin un fiesta na kua tabatin sigur riba 100 persona presente. Debi ku tabata imposibel pa e repartí but dor di e unidat aki so na e bishitantenan, el a pidi refuerso pa por kumpli ku e tarea aki i alabes hasi detenshon di e organisadó.
A pidi tambe un fiskal ouksiliar pa yega na e sitio pa si mester drenta den bibienda, ya ku ta trata aki di un kompleho di apartamentu.
Na e sitio a detené e hòmber sospechoso N.D.C. di 36 aña di edat nase na Kòrsou en
konekshon ku violashon di reglanan konforme e preskripshon di e Lei di Estado di
Emergensia ku ta trata e pandemia di Covid-19.
Mientras ku e unidatnan presente tabata repartí but na loke a sobra di bishitantenan, ya ku
entre tantu diferente a move for di e sítio, un agente a bai atendé un shofùr ku tambe
tabata na e adrès ei, riba e echo ku su vehíkulo tabatin glas skur.
Durante di esaki, a surgi un interkambio di palabra entre e polis i e shofùr i e agente a duna di konosé na e shofur ku e ta detené. Seguidamente a surgi un forsageo entre e polis i e shofùr, debí ku e shofùr tabata stroba e polis den ehekushon hustifiká di su trabou.
Durante di e forsageo aki e polis a keda lastimá i mester a risibi tratamentu médiko.
En bista di e situashon tenso ku tabata eksistí na e momentunan ei na e sitio, e fiskal
ouksiliar a opta pa laga e shofùr aki mèldu na warda, na unda lo a kontinuá ku e proseso di
detenshon.
Na warda di reshèrshi, a presentá e shofùr aki, e hòmber sospechoso M.G.M. di 48 aña di edat nase na Kòrsou, ku anteriormente a keda detené pa no sigui instrukshon duná dor di outoridat, opstruí un empleado públiko den ehekushon hustifiká di su trabou, resistí aresto i violashon di reglanan den kuadro di Covid-19, dilanti di un fiskal ouksiliar.
Despues di interogashon ámbos sospechoso a keda lagá den libertat, mientras e investigashon ta kontinuá


text:
Si bo ke kuminsá komo empresario na Boneiru, e ora ei bo tin ku registrá bo empresa den registro komersial. Bo ke sa mas tokante e registro komersial? Download e dokumento ‘E preguntanan mas tantu hasí tokante e registro komersial’.
No ta difísil pa registrá bo empresa den registro komersial, pero sí e ta eksigí un poko atenshon i tempu di bo. Bo tin ku kumpli ku algun eksigensia legal pa yega na un registrashon eksitoso. Por realisá e registrashon pa medio di krea un ‘login’ ku un ‘password’ korespondiente i yena bo informashonnan digitalmente den sistema di registro komersial di Kámara di Komèrsio. Notario na Boneiru na registrá personanan hurídiko den registro komersial di Kámara di Komèrsio. Pa e motibu akí pa tal registrashon bo por akudí serka un di e notarionan na Boneiru.
Pa registrashon di un negoshi propio (EZ) bo por klik AKÍ pa bai na e formulario di registrashon digital. Despues di bo registrashon digital i despues di a hasi e pago, bo por pasa na Kámara di Komèrsio pa laga verifiká bo identidat.
Den kaso ku bo no tin un kòmpiuter i skèner na kas, bo por pasa na Kámara di Komèrsio pa yena bo informashonnan den nos ‘Kiosko Digital’. Na e momentu ei empleadonan di Kámara di Komèrsio gustosamente ta dispuesto pa duna bo asistensia ku yenamentu online di bo informashonnan den registro komersial.
Si bo ta deseá di lanta un Kompania Kolektivo (Vennootschap onder Firma – VOF), un Kompania Komanditario (Commanditaire Vennootschap – C.V.) òf un ‘Maatschap’, e ora ei bo por klek AKINAN pa e formulario di registrashon digital di e tipo di kompanianan akí. Akí tambe ta konta ku despues di registrashon bo tin ku pasa na Kámara di Komèrsio pa laga verifiká bo identidat.


text:
OUTO A BAI AWA
Alrededor di 1.25 or dimardugá, sentral di polis a risibí notifikashon tokante un outo ku a bai awa na Pink Beach. E okupantenan, e shofùr i pasahero, a kana bai un hotèlsituá na Belnem despues di e aksidente kaminda nan a yama polis. Segun e shofùr el a bai desviá pa dos buriku i hasiendo esaki a pèrdè kòntròl dor di kua e outo a bòltu i a bai resultá den awa di e saliña. Ambos tabata ileso, ku eksepshon di algun rasku, pero personal di ambulans a hasi un chekeomédikotòg na e sitio. Ambos tabatin nan faha di seguridat bisti.
KIEBRO DEN NEGOSHI NA KAYA INDUSTRIA
Riba djárason 21 di yüli sentral di polis a haña notifikashon di kiebro den un negoshi situá na Kaya Industria. Deskonosínan a forsa un porta pa por a drenta i bai ku entre otro un telefòn selular di kompania i tambe sènkèsh. Ta investigando e kaso.
KIEBRO DEN KAS
Riba djárason 21 di yüli a drenta keho di kiebro den un kas situá na Bulevar Gobernador Nicolaas Debrot . Deskonosínan a bai ku entre otro un ‘Nintendo Switch’ kolo ros sin su kargadó, spèl di vidio Xbox ku dos ‘controller’, un iPad kolo plata/pretu i un ‘headset’ kolo ros di marka Razor. No ta konosí kon e malechornan a drenta e kas. E kaso ta bou di investigashon.
AINDA TA DUNA BASTA PROSÈSFERBAL DURANTE DI KÒNTRÒLNAN
Durante di kòntròlnan di tráfiko rutinario na diferente sitio den e dianan tras di lomba, a duna mas i mas shofùr but pa kore:
- sin reibeweis bálido
- sin papelnan di seguro bálido
- sin plachi di number
- sin faha di seguridat bisti
- sin hèlm bisti
- pa stashoná robes
- pa kore den direkshon prohibí.
Partikularmente pa manehá sin dokumentunan bálido mayoria biaha a duna but.Durante di un di e kòntròlnan a konfiská un outo te ora ku e doño por mustra e dokumentunan bálido.
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but. E suma di un but pa e violashonnan menshoná ta varia entre $30 te ku $225.
MÈLDU
Bo ta testigu di un situashon sospechoso? Bo ta mira komportamentu sospechoso òf un echo kastigabel ta tuma lugá? Mester di yudansa mesora? Mèldu esaki na polis. Polis ta evaluá kiko e posibilidatnan ta pa tuma akshon.
UNDA MI TA MÈLDU KIKO?
Por mèldu tantu via number di telefòn 717 8000, 715 8000 komo na bali di warda di polis. Naturalmente bo por mèldu serka e agente polisial riba kaya tambe.
Bo ta preferá keda anónimo? E ora ei por uza e number di telefòn 717 7251.
Yama 911 den situashon di urgensia òf ora gara un persona ta kometé un akto kastigabel. Yama 911 ora mester di ayudo den situashonnan di bida òf morto. Ora señalá situashonnan sospechoso òf si bo ta testigu di un krímen. Òf por ehèmpel despues di un aksidente di tráfiko, kandela òf ora un hende ta kibra pa drenta. E ora ei kada sekònde ta konta.
KU KEN MI POR YAMA?
911 (emergensia/gara)
717 8000 òf 715 8000 (no ta emergensia, pero mester di atenshon di polis)
717 7251 (liña di tep anónimo)


text:
Buena Vista Junior ku Souax ta faha pisa ku otro den wega ku ta keda empatá, 5-5.
E pitcher Balentien di Buenavista i Reinita di Souax a faha pisa ku otro den wega ku a tuma lugá djadumingu na felt Ricardo Elhage. Un bon públiko a presensia e wega ku tabata karga ku emoshon. Niun di dos ekipo no kier a baha kabes. Time limit a primi riba e wega. E la bin kaba empatá na 5 den bòm di sexton inning.
Buenavista ta habri e scoreboard i bai ariba den kabez di dos inning 2-0. Souax ta respondé mesora bek den bòm di dos notando un kareda pa kòrta bentaha i keda den e wega 2-1. Buenavista ta amplia i krea distansia notando dos mas den kabes di tres inning. Ku e wega 4-1, Souax ta bons bek mesora den bòm di tres inning, notando unu mas pa kòrta bentaha I keda tene e wega den alkanse. Souax ta logra na tene Buenavista for di score den kabes di kuarto I kinto, miéntras ku nan mes si ta score unu den bòm di kuarto pa bolbe kòrta bentaha un tiki mas. Buenavista ta drenta kabes di sexton inning gana 4-3. Nan ta logra forsa un kareda mas pa hasi e wega 5-3. Mesora Soaux ta bons bek, nota dos pa empatá e wega, 5-5. Time limit a primi riba e wega buta umpire game e wega den bòm di sexto inning, empatá 5-5.
Balentien a bai e ruta kompleto pa Buenavista. E ta tuma 2 hit kontra, regalá 7 base por bola I poncho 8. Su defensa ta kometé 3 pifia. Reinita ta tuma 5 hit kontra, regalá 3 base por bola, poncho 2 I su defensa ta kometé 1 pifia.
Sta. Rosa Junior ta bini bek den un wega pa laga Domi den tereno, 8-9.
Djadumingu mèrdia Domi Junior a presentá na Felt Ricardo Elhage den plan di revancha. E muchanan di coach Alma Hooi a bin desidido pa atendé ku e derota ku Sta. Rosa a propiná e muchanan di domi djabièrnè anochi na Post 6. Domi a duna bon batayá, pero no por a Evita ku den pitu, den e ultimo pida di e wega, ku time limit primiendo riba oloshi, Sta. Rosa ta logra empatá e wega I bai dilanti I laga Domi den tereno. Nan a kai vensí ku score di 9-8.
Sta. Rosa a postulá Elisabeth riba e pitcher’s plate. E la enfrentá Paredes Helmeyer. Ambos ekipo ta nota for di promé inning. E wega ta drenta kabes di dos inning empatá na 2 kareda. Ambos ekipo ta bolbe score den Segundo inning pa e wega keda empatá 4-4. Domi ta krea un poko distansia ora ku e nota 2 den kabes di terser inning I Sta. Rosa faya den hasi pareu. Domi ta drenta kabes di kuarto inning ku wega 6-4 na su fabor. E ta amplia den kabes di kuarto ku dos mas pa hasi e wega 8-4. Un mixed up den batting order di Domi ku un bateadó ku a bati for di su posishon den kombinashon ku koredó ku ta nota for di tersera pero ku mester bai bek, ta buta ku Domi ta keda ku e score 8-4. Domi ta drenta bòm di sexto ku basta distansia entree nan ku Sta. Rosa, ya sintiendo e viktoria I revancha. Sta Rosa ta logra nan bons bek forma, rally pa 4 kareda pa empatá 8-8 I forsa un kareda mas pa bai ariba 9-8 I laga Domi den tereno.
Elisabeth ta gana e wega. E ta tuma 6 hit kontra, regalá 3 base por bola, i poncha 9. Sta. Rsoa ta kometé 3 pifia. Paredes Helmeyer ta pèrdè e wega. E ta permití 1 hit, regalá 8 base por bola I poncho 6. Domi ta kometé 4 pifia.
Highlights individual di wikènt.
Kay-Lee Reinita ku bon strategia di picheo den wega ku ta keda empatá.
J’Dah Girigori simplemente a ‘outgrow’ e divishon Junior I Senior I ta siguí dominá den su picheo.
No hitter di Scharbaai Buenavista Senior ku ta picha fuerte kontra Sta. Rosa i kaba wega sin permití niun hit kontra.
No hitter di Prince di Buenavista ku ta picha fuerte kontra Sta. Rosa Junior I kaba wega sin permití niun hit kontra.
Bloem di Buenavista Little ta duna 2 inning sin permití hit kontra.
Thaima Maximiliana a lusi ku bunita atrapada den short.
Resultado di wega segun divishon den e wikènt.
Divishon Senior
Scharbaai di Buenavista Senior ku No hitter ta tene Sta. Rosa abou i gana basta fasil, 17-2.
Scharbaai di Buenavista Senior a duna 3 inning di picheo strak pa dominá e ofensiva di Sta. Rosa I bai ku e wega, 17-2. E wega a tuma lugá djabièrnè anochi na Post 6. Un bon públiko a mira kon e ekipo di Buenavista a enkabesá pa picheo di Scharbaai gana Sta. Rosa. Mester apuntá ku e ofensiva di Sta. Rosa simplemente no por a keda kla ku e lansamentunan di Scharbaai. E hóben pitcher Scharbaai no a permití niun hit kontra di dje. E falta di produktividat di e ofensiva di Sta. Rosa a bira nan fatal. Di su banda Buenavista a probechá bon di e base por bola ku e la hanja I a sa di konektá oportuno pa manda nan kas.
Scharbaai ta gana e wega. E no ta permití niun hit, regalá 6 base por bola, I poncho 8. Magenta Bernadia ta pèrdè e wega. E ta tuma 7 hit, regalá 12 base por bola I ponche 3. E kombinashon di 12 base por bola ku 17 pifia den su defensa a bira Sta. Rosa fatal den e wega.
Buenavista Senior ku Scharbaai demasiado pa Sta. rosa, 15-0.
Despues ku Scharbaai a atendé ku Sta. Rosa riba djasabra, djadumingu e ta ripití kontra di e muchanan di pariba. Atrobe su picheo ta resultá di mas pa sta. Rosa. E ta buta nan un banda ku score di 15-0. Sta. Rosa ta kombiná picheo di Petrona I Nobrega, den un intent pa frena e ofensiva di Buenavista. Nan no ta logra den esaki. Sta. rosa ta kai ku score di 15-0.
Scharbaai ta gana e wega permitiendo 2 hit, regalando 3 base por bola I ponchando 4. Petrona ta habri e wega pa Sta. Rosa. E ta tuma 9 hit kontra, regalá 4 base por bola I poncho 1. Nobrega ta relevá, tumando 1 hit kontra, regalá 4 base por bola I poncho 1. Sta. rosa a kometé 20 pifia.
Souax Senior sin muchu dolor di kabez ku Sta. Rosa, 15-1.
Soaux Senior no tabata niun klase di problema ku sta. Rosa diadomingo atardi na felt Ricardo Elhage. J’dah Giririgori Siliee Alberto ta kombina pa gana Sta. Rdoa fasil 15-1. Petrona ku Martijn di Sta. Rosa a purba kontene Souax. 23 pifia den nan defensa a bira nan fatal.
Girigori ta gana e wega. E no a permnti niun hit kontra, no a regala niun base por bola, i a poncha 5. E la kombina ku Siliee Alberto ku a tuma 1 hit, regala 3 base por bola sin poncho niun. Petrona di Sta. Rosa ta perde e wega. E la tuma 10 hit kontra, regala 8 base por bola I poncho 3. E la hanja yudansa di Martijn ku a tuma 1 hit kontra, rwgala 2 base por bola sin poncho niun.
Divishon Junior
Elisabeth di Sta. Rosa Angels Junior ta pictha fuerte pa sorprende Domi, 15-7.
E ofensiva di Sta. Rosa a sa di buta koredo den sirkuilashon I probecha di pifia tantu mental komo den tiru I atendementu ku tiru na base, pa koere I score kareda riba Domi. E muchanan di pariba a bin sa di gana Domi ku score di 20-7. E wega a tuma luga diabierne anochi na Post 6. E hoben Elisabeth a habri pa Sta. Rosa I bai e ruta kompletu. Mester apunta ku e hoben a kurashi I kurason den su labor riba pitchersplate. Di su banda Domi a kombina 4 pithcer den intent pa hanja grip riba e wega. Paredes Helmeyer a habri, hanja relevo di de Wildt, ku a hanja yudansa di Wanga ku mester a duna e bala bek na Paredes Helmeyer. Pifia den su defensa kombina ku un wante menos sigur di e kejter, a krea oportunidat pa Sta. Rosa a kore riba e kombinashon di pitcher.
Elisabeth a gana e wega. E la tuma 5 hit kontra, poncha 5 I regala 5 base por bola. E kombinashon di pitcheo di domi a tuma 5 hit kontra, regala 14 base por bola I pifia na 17 okashon. E delaster ei a kosta nan control riba e wega.
Reinita ku picheo impekable ta atende Domi Junior, 15-2.
Diasabra mainta na Felt Ricardo Elhage. E hoben pitcher Reinita di Soaux ta enfrenta un ofensiva di Domi ku no a dune masha dolor di kabez. Pero e lokual ku realmente a hunga e pitcher Wanga di Domi un pego, ta e 11 base por bola ku e la regala kombina ku 8 eror di su defensa. E aspekto ei, huntu ku e prestashon menos bon di e ofensiva di Domi kontra di Reinita, a seya e destino di domi den e wega ku a hunga kompletamente riba man di Souax. souax a gana e wega ku score 15-2.
Reinita ta gana e wega. E la permiti 3 hit, regala 1 base por bola i poncha 3. Wanga a perde e wega. E la tuma 11 hit kontra, regala 11 base por bola i poncha 2.
Prince di Buenavista Junior ta pitcha ku fasilidat riba Sta. Rosa I skirbi un mas riba su number, 15-1.
E hoben pitcher Prince di Buenavista Junior no a hanja amsha resistensia di ta. Rosa su ofensiva den e wega ku a tuma luga diasabra na felt Ricardo Elhage. E no a permiti niun hit I a Ghana e wega kus core di 15-1. Shariluska a habri e wega pa Sta. Rosa. E no a hanja respaldo di su ofensiva ku simplemente no por a desifra e lansamentunan di Prince. Su pitcheoi ems tampoko no tabata realmente fuerte. Un kantidat di abse por bola kombina ku eror di e defensa a bin bira stsa. Rosa fatal. Nan a perde e wega 15-1.
Prince ta gana e wega. E no ta permiti hit kontra, regala 7 base por bola I poncho 8. Shariluska ta perde e wega. E ta tuma 6 hit kontra, regala 10 base por bola I no ta logra poncho niun. 9 eror di su defensa ta kaba di bire fatal.
Divishon Little.
Buenavista Little ta gana Souax 7-0.
Buenavista ta gana Souax 7-0 den wega ku Souax no ta logra sera 9 hungado. Souax ta perde e wega pa default . Buenavista ta hanja e viktoria reglamentario otorga, 7-0.
Buenavista Little sin muchu problema ta gana Souax Little, 15-5.
Coach Nel di Buenavista a kombina picheo di Juliana I Bloem pa kita Souax for di man. Buenavista ta gana e wega basta fasil, 15-5. Juliana a permiti 2 hit kontra, regala 6 base por bola I poncha 2. Bloem no a permiti hit kontra, no a regala niun base por bola I poncho 2. Passial a perde e wega. E la tuma 7 hit kontra. Regala 12 base por bola I poncho 5. 13 eror di su defensa a bire fatal.


text:
Tabata e aña aki cu mando policial a mira e importancia cu mester bin cu estudio policial pa K9 polis. Conhuntamente cu docentenan di Scol di Polis E.J. Watty Vos, instructor di K9 Sr. Vianney Coffie a prepara un estudio profesional riba nivel internacional di K9. Cu estudio aki ta habri porta cu Aruba tin su mesun instructor y keurmeester pa por entrena y prepara cualkier polis cu su K9 local, den region of internacionalmente.
Despues di seis luna di trabou duro, planifiacion, entrenamento y estudio intensivo di K9, Cuerpo Policial Aruba ta orguyoso di anuncia cu nos tin dos agente policial cu nan K9 Notorius y Dax cu a pasa e examen exitosamente y cu ta cla pa subi caya.
Ta trata aki di agente policial A. Leonard y D. de Castro cu canino Notorius y Dax cu ta di e rasa di Mechelse Herder. Pa prome biaha Polis tin dos canino “dual purpose” cu tin e tarea pa busca obheto y arma di candela. Cu e dos agentenan y canino nobonan aki, e unidad di K9 polis ta sigui crece.
Na Field di Cobra na Savaneta a haci entregamento di certificado den presencia di Ministro di Husticia Sr. Rocco Tjon, Comisario Sra. Trudy Hassell y Hefe di Scol di Polis E.J. Watty Vos Sra. Jeanette Richardson-Baars na e keurmeesters, e dos agente policial A. Leonard y D. de Castro cunan canino Notorius y Dax y tambe a huramenta un colega nobo cu ta J. Lopez Atari.
“Nos ta asina orguyoso di e unidad di K9 polis, mirando e dedicacion, amor profesionalismo y mas aun nan a demonstra cu nan ta domino e tereno aki hopi bon y alavez nan a bin pa keda” Tabata palabranan di Sra. Trudy Hassel – comisario di Cuerpo Policial Aruba.
Coleganan, amigonan y famia por a presencia e demonstracion di e unidad nobo di K9 polis. Aruba por ta orguyoso di tin un team dedica y ta profesionalmente cla pa cualkier eventualidad. Pabien na Sr. Coffie pa su esfuerzo y dedicacion, docentenan di Scol di Polis y e unidad di K9 polis.


text:
Milager: Un Violashon di Siensia?
Updated: Aug 2, 2019
Ta bèrdat ku milagernan ta imposibel, ya ku nan ta kontradesí e leinan di naturalesa?
Rudolf Bultmann, kende tabata un konosido teólogo Aleman di siglo 20 a bisa,
"E konosementu di e ser humano i di e dominio di mundu a avansá na tal ekstremo ku pa medio di siensia i teknologia ya no ta posibel mas pa un persona seriamente mantené e kosmovishon di e Tèstamènt Nobo: .... E úniko manera honesto pa resitá e kredonan ta dor di sak’afó e partinan mitológiko di e bèrdat ku nan ta enserá" (New Testament and Mythology and Other Basic Writings).
Den su buki Kerygma and Myth, Bultmann ta bisa,
"Ta imposíbel pa usa lus eléktriko i loke ta wireless i tin benefisio di deskubrimentunan di sirugia i medisina moderno, i na mes momentu pa kere den e mundu di spiritu i milagernan di Tèstamènt Nobo."
Loke Bultmann ta bisando akinan, ta ku pa por kere den Beibel ainda, nos tin di konsiderá tur e milagernan ku esaki ta kontené komo mitologia, storianan sin niun base históriko. Ta nesesario pa nos hasi nos mes e siguiente preguntanan:
Milagernan ta posibel? Tin lugá pa esakinan den evidensianan sientífiko? Nos lo tin di re-interpretá e milagernan den Skritura komo simplemente storianan mitológiko diseñá pa siña nos lèsnan spiritual?
Den e blog aki lo mi kuminsá kontestá e preguntanan aki, no ekstensivamente, ma tòg ku sufisiente detaye i klaridat.
Spinosa Su Argumento Kontra di Milagernan
Den su Tractatus theologico-politicus Benedict de Spinosa (1632 – 1677), kende tabata un di e filósofonan mas influyente ku tabata oponé milagernan, a bisa: “Nada no ta pasa den naturalesa ku ta kontradesí su leinan universal.” Spinosa a argumentá kontra e posibilidat di milagernan asin’aki,
1. Milagernan ta kontradesí e leinan di naturalesa
2. E leinan di naturalesa ta inmutabel (no ta kambia)
3. Ta imposibel pa leinan inmutabel wòrdu kontradesí
4. Pues, milagernan ta imposibel
Hume Su Argumento Kontra di Milagernan
Un otro oponente tambe masha influyente, tabata e filósofo Eskoses David Hume (1711 – 1776). Den An Inquiry Concerning Human Understanding, e ta presentá e siguiente argumento,
1. Un milager ta un violashon di lei natural
2. Eksperensia firme i inalterabel a establesé e leinan aki
3. E hòmber sabí ta krea su kerensia basá riba e evidensia
4. Pues, eksperensha uniforme ta igual ku prueba; prueba kontra di milagernan
Un Defensa Lógiko i Sientífiko pa Milagernan
Ku e formulashon di Sir Isaac Newton su famoso tres leinan di moshon, i e publikashon di e deskubrimentunan aki na aña 1687, e hòmber moderno a pensa di tin sufisiente evidensia ku e universo ta un mashin kontrolá pa puramente leinan natural. E intervenshon di Dios no tabata nesesario; milagernan a wòrdu kondená komo irashonal i no-sientífiko. Ora Napoleon a remarká na e sientifiko Pierre Simon de Laplace ku e no ta hasi menshon di Dios den su obra literario, Laplace a kontestá, “Señor, mi no tin mester di e hipótesis ei.”
Awendia Kuantum Físika (Físika Moderno) ta duna nos di komprendé ku leinan natural no ta preskribí eventonan, nan ta solamente deskribí eventonan. Ku otro palabra e leinan aki no ta bisa nos kiko mester sosodé, sino kiko normalmente (den mayoria kaso) ta sosodé. Loke nos ta yama “Leinan di naturalesa” ta en realidat probabilidatnan estadistiko, no echonan inmutabel. Esaki ta nifiká ku sierto milagernan ya kaba ta posibel riba basenan puramente sientífiko.
Leinan di naturalesa ta basá riba nos opservashon di komportashon di ophetonan físiko. Pero nos tin di komprendé ku nos opservashon ta limitá tantu den tempu komo espasio. Kon nos por sa si e velosidat di lus ta 299.792.458 m/s? Nos ta midié. Pero djis pasobra nos a midié na e velosidat ei un bia, òf 100 bion bia, no ta nifiká ku e velosidat di lus semper i tur kaminda ta 299.792.458 m/s. Ta meskos nos por bisa pa otro supuesto konstantenan i leinan di naturalesa, manera e lei di gravedat.
Un Defensa Bíbliko pa Milagernan
Nos lo por argumentá tambe ku ta Dios a krea e leinan di físika, i komo tal E no ta mará na nan. Klik riba su nòmber i tende kiko Dr. William Lane Craig ta bisa relashoná ku esaki i e posibilidat di milagernan.
Siensia (komo sea) di ningun manera ta obligá nos na re-interpretá e milagernan den Beibel komo meramente lèsnan spiritual, lèsnan sin niun base históriko. Pero, siensia riba su mes, no ta proba tampoko ku e milagernan bíbliko tabata susesonan históriko. Esaki ta hasi nesesario pa analisá tambe otro krítikanan ku a wòrdu lansá kontra milagernan bíbliko, i enfatisá otro medionan ku ta duna kredibilidat na e milagernan den Skritura.
Konklushon
Leinan di naturalesa no ta preskribí eventonan, nan ta solamente deskribí eventonan. E supuesto leinan aki ta basá riba opservashon, i komo nos opservashonnan ta limitá tantu den tempu komo espasio, e leinan ku nos ta dedusí for di nos opservashonnan no ta ekskluí e posibilidat di milagernan. Pues, siensia no ta proba ku milagernan ta imposibel.
Pregunta
Kon abo lo a kontestá e argumento di Spinosa òf Hume?


text:
Dios
Dios ta e nomber duná na un ser singular di un religion teístiko anto deístiko (inkluso otro sistemanan di kreensia) ku ta e uniko ser, den monoteismo, of un ser den varios otro dios den politeismo.
Mayoria biaha Dios ta trahá pa ta e kreador sobrenatural anto wàkdo di e universo. Teologonan ta askribí un variedat di atributo na e diferente konseptonan di Dios. Esun nan mas komun ta omisensia (konosementu infinito), omnipotensia (poder infinito), omnipresensia (presente tur kaminda), omnibenevolensia (bondat perfekto) simplisidat divino, i eksistensia eterno i nesesario.


text:
‘CGOA algu úniko den Latino Amérika i Karibe?’
Tema sentral durante presentashon funshonamentu CGOA den kuadro di selebrashon 50 aña di NAPB
Willemstad, 21 di novèmber 2019 – Den kuadro di e selebrashon di e sinkuenta aniversario di e sindikato ‘Nederlands-Antilliaanse Politiebond’ (NAPB), direktiva di NAPB, kompañá pa representante di sindikatonan di polis di Aruba, Boneiru, Sint Maarten i di e Confederación Latinoamericana de Trabajadores Estatales (CLATE) a haña djárason dia 20 di novèmber último den sala di reunion di CGOA un splikashon amplio i konsiso riba funshonamentu di CGOA (Centraal Georganiseerd Overleg in Ambtenarenzaken), ku ta e órgano di konsulta bipartit, instituí pa lei, entre gobièrnu i representantenan sindikal di empleadonan públiko, den kua ta atende ku tur asuntu ku ta regardá posishon hurídiko di ámtenarnan di Kòrsou.
E splikashon a ser duná dor di señor drs. Raul Henriquez, direktor i sekretario general di e ofisina enkargá ku asesoramentu di entre otro e órgano CGOA. E presentashon a bai kompañá pa un lùnch. Durante di e presentashon a elaborá riba e kuadro hurídiko, institushonal i finansiero di CGOA i a para ketu na e importansia di ratifikashon di e konvenio C151 di e Organisashon Internashonal di Trabou (ILO) ku ta rigi e relashonnan di trabou den atministrashon públiko. E konvenio aki a ser ratifiká dor di Kòrsou na aña 2016. Aña pasá Kòrsou a manda su promé informe riba kumplimentu ku e konvenio aki na ofisina prinsipal di ILO na Ginebra, Suisa. Ei den a konkluí ku por lo general Kòrsou ta kumpli ku e konvenio aki.
Basá riba pregunta- i remarkenan hasí dor di e invitadonan durante e enkuentro di djárason último por a saka afó ku mayoria di paisnan den Latino Amérika i di Karibe no konosé un plataforma similar na CGOA. Pues pa hopi tabata un ‘eye opener’, miéntras e sindikatonan di polis di Aruba, Boneiru i Sint Maarten, ku tabata huéspet di NAPB, a trese pa dilanti ku nan diálogo ku nan respektivo gobièrnunan ta tuma lugá riba un manera ku no ta komparabel ku CGOA. Konsekuentemente nan mester hasi sierto ahustenan i formalisá nan diálogo bipartit ku dunadónan di trabou di un forma mas efektivo.
Na final e presentenan a interkambiá di pensamentu ku otro i a enfatisá e nesesidat pa traha den futuro den estrecho kolaborashon ku otro pa no solamente siña for di otro su puntonan fuerte sino tambe pa mantené lasonan amistoso.
Riba e potrèt: un impreshon di e enkuentro.


text: Diabierna anochi a drenta informe di un accidente cu hende herida na rotonde Tanki Flip bay pabao, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un chauffeur a perde control baha caminda y a bay dal un palo di lus. e impacto tabata fuerte cu a kibra e palo di lus benta esaki riba caminda ademas e chauffeur a resulta herida y tabata keha di dolor di pecho. Na yegada di e ambulans nan a atende e victima y a transporte pa hospital. Elmar tambe a ser avisa ya cu e palo di lus a keda destrui.


text:
WILLEMSTAD — Aña 2016 ta nifiká ku deporte organisá na Kòrsou tin 85 aña di eksperensia.
Un époka ku ta enserá 17 lustro o mas di 8 dékada. Un periodo asina largu ta kontené eksperensia amplio riba tur ingrediente prinsipal ku deporte ta kontené.
Esei ta motibu pa Federashon Deporte i Olímpiko Kòrsou (FDOK) organisá un kongreso 3F, Fasilidat, Finansa, Formashon ku ta ingredientenan prinsipal den un maneho pa deporte, tantu pa sektor gubernamental komo inisiativa partikular.
E kongreso deportivo lo tuma lugá djabièrnè 20 i djasabra 21 di mei próksimo den edifisio di FDOK na Roodeweg 92A.
Partisipashon ta grátis, sinembargo pa motibunan logístiko, tur persona ku ta interesá pa partisipá mester inskribí adelantá, pa medio di un e-mail na info@fdok.cw ku menshon di nan nòmber i number di telefòn. Nan lo risibí e programa.
Tin dos (2) manera pa duna un aporte i kontenido na e kongreso 3F.
Komo partisipante komun i komo partisipante oradó.
Un invitashon na tur persona ku ta deseá pa duna nan opinion, análisis, sugerensia, rekomendashon, ets. riba un o mas di e tres tópiko, Fasilidat, Finansa, Formashon, pa inskribí komo oradó. Un oradó ta haña 10 minüt pa trese su punto di bista dilanti riba e tópiko konserní.
Djabièrnè 20 di mei e tópiko sentral ta “fasilidat”, djasabra 21 di mei mainta lo elaborá riba “finansa” i djasabra atardi lo klousura ku tópiko “formashon”.
Un invitashon na tur persona ku ta interesá pa duna un aporte komo oradó, pa e-mail nan nòmber i number di telefòn na info@fdok.cw i sekretario Rein Persaud lo tuma kontakto ku nan.


text:
ORANJESTAD (AAN): Ateliers ‘89 Punto di Beyas Arte Aruba, den colaboracion cu The Fresh Milk Art Platform, Barbados y ARC Magazine tin
e placer pa invita bo/-boso pa apertura di e exposicion di Caribbean Linked VI. E exposicion lo tuma luga na:
Ateliers ‘89
Dominicanessenstraat 34
Diadomingo 14 di Augustus 2022
Orario: 6.00 or di atardi
Artistanan Caribense di islanan Frances, Spaño, Ingles y Hulandes a biba y traha cu otro durante nan estadia di tres siman aki na Aruba. Nan a recore e isla y compromete e isla cu nan espacio cultural. Tambe durante nan estadia nan a tene charla tocante obranan cu nan a yega di traha. Y lo tene un exposicion di obranan cu actualmente nan ta trahando riba di dje. Esakinan lo ta obranan di arte contemporaneo.
E anochi di apertura lo ofrece na e bishitanan algo pa refresca garganta y entretene e publico. Musica lo ta na encargo di DJ Adriano Nanof.
Artistanan partisipando na Caribbean Linked VI:
Vesuhely Americaan (Curaçao)
Claudio Arnell (Saint Martin)
Taisha Carrington (Barbados)
Romelinda Maldonado (Aruba)
Justin Reinir Croes (Aruba/The Netherlands),
John Reno Jackson (Cayman Islands)
Sarabel Santos-Negrón (Puerto Rico)
Samuel Sarmiento (Aruba/Venezuela)
Béliza Troupé (Guadeloupe)
E escritor den residencia: Ethan Knowles (The Bahamas)
E curador den residencia: Sofía Olascoaga (Mexico)
Tur persona envolvi den e estadia na Aruba a duna un tremendo cantidad di tempo y sin keda di menciona e compromiso entusiasmo pa e exposicion por ta un realidad. Un caluroso bon bini na un y tur. Bin experencia e culminacion di e esfuerso di e artistanan di Caribbean Linked VI.
https://diario.aw/categories/noticia/general/exposicion-publico-caribbean-linked-vi-lo-haci-su-apertura-diadomingo-proximo#sigProId9812335811


text:
Paradera:
Diadomingo den oranan di anochi presencia di polis a wordo pidi pa un boksmento na altura di e rotonde pariba di santana di Paradera. Segun prome informe cu un di e chauffeurnan lo tabata bou influencia.
Na yegada nan a bin compronde cu e chauffeur di un Toyota Tercel berde no a regula su velocidad na tempo, a subi e rotonde y a bay dal patras di un Toyota Rav.
Segun testigonan na e sitio a bisa cu e chauffeur di e Tercel lo tabata un otro persona cu despues di e impacto mesora a sali core bay y e ocupante core tuma e rol di chauffeur over. E ocupante a bisa polis cu e ta e chauffeur. Polis a laga e chauffeurnan di ambos auto supla, pero niun di dos tabata bou influencia.


text:
Wild Cats a gana awe, djamars 17 di ougùstes, atrobe di Sta Maria Pirates. E biaha’ki e wega a kaba ku skor di 11-9. Djadumingu e Pushinan Brabu a derotá e Piratanan ku ku skor di 17-6.
Federashon Beisbòl Kòrsou (Febeko) a sigui awe ku e kampionato lokal den Parke Tio Daou na Sapaté, despues ku ayera tabatin wega den Stadion Johnny Vrutaal den Otrobanda.
Por sierto ku den e wega di ayera djaluna 16 di ougùstes Sta Rosa Indians a gana ku skor pèrtá di 6 pa 5 di Royal Scorpions. Un dia promé, esta djadumingu, tambe e mesun dos timnan aki a topa otro, ku e ekipo di Sta Rosa ganando ku skor di 10 pa 6.
Despues di a gana Sta Maria Pirates djadumingo ku skor konvinsente di 17 pa 6, awe tambe Wild Cats tabata superior ganando ku skor di 11 pa 9. Porsierto ku e Pushinan Brabu a seya e viktoria for di trempan dor di skor 11 kareda den e promé dos inennan.
E Piratanan a hasi tur esfuerso pa bini djatras, pero a kai kòrtiku. E tim di Sta Maria a skor 1 kareda den su promé turno na bate i despues kada bes 2 kareda den di dos, di tres, di seis i di shete inen.
Picher Shurensley Daantji a gana e wega pa Wild Cats, miéntras ku Claycandy Hariquez a sufri e derota. Daantji a drenta di relevo den di kuater inen i a pèrmití 4 kareda riba 6 hit. Ela ponchá tres batiadó di Sta Maria.
Tabatin 4 homerun den e wega. Denzel Gregg i Johannes Gregorius Jr a saka e bala for di Parke Tio Daou pa Sta Maria, miéntras ku Randolph Kirindongo i Rojean Cleofa a hasi meskos pa Wild Cats.


text:
WILLEMSTAD- 9 sèptèmber 2015– Air Transat resientemente a anunsiá Kòrsou komo su destinashon di mas nobo. Total, e aerolinea tin 36 destinashon prosedente di Toronto, Canada. Kuminsando 20 di desèmber 2015, Air Transat lo tin buelonan direkto pa Kòrsou for di Toronto riba tur djadumingu te ku dia 3 di aprel di otro aña.
Pa kompletá e eksperensia Transat Tours lo ofresé biahenan inklusivo. Esaki ta nifiká ku tin posibilidat di kumpra pasashi i hotèl ku estadia den 4 hotèl, kualnan ta; Renaissance Curaçao Resort & Casino, Santa Barbara Beach & Golf Resort, Hilton Curaçao i Sunscape Curaçao Resort, Spa & Casino. Últimamente Kòrsou a konosé un oumento signifikante den turismo for di Canada. Esaki ta hasi Kòrsou e destinashon karibense ku a konosé mas kresementu di turistanan for di Canada di akuerdo ku statistiknan di Caribbean Tourism Organization.
Tokante di Transat Tours Canada:
Transat ta spesialisá den biahenan di vakashon pa tur kontinente. Transat Tours Canada ta desaroyá i alabes komersialisá un lista amplio di produkto, esaki ta inkluí entre otro vakashon pa destinashonnan ku tin playa, vakashon bou di guia i biahe krusero.


text:
Minister Mc William a sinta ku stakeholdernan pa sondia posibel impakto ekonómiko di Coronavirus na Kòrsou
Minister Mc William a sinta ku stakeholdernan pa sondia posibel impakto ekonómiko di Coronavirus na Kòrsou
Geplaatst op 13 March 2020 dor di Ministerio Desaroyo Ekonómiko
WILLEMSTAD- For di algun dia pasá Minister di Desaroyo Ekonómiko, sra Giselle Mc William a plania un reunion preventivo tantu ku sektor turístiko komo sektor di komersio pa asina por a plania riba un aserkamentu ekonómiko i prepará pa ku e pandemia di COVID-19. Despues ku a drenta informashon ofishal di e promé kaso di Coronavirus na Kòrsou, Minister Mc William, a tuma desishon pa kombiná e dos reunionnan aki i a yama un reunion ekstraordinario ku tim di maneho di su ministerio i e diferente stakeholdernan. E reunion aki a sirbipa konhuntamente deliberá riba e impakto ku e asuntu aki lo por tin pa nos ekonomia i kiko ta e pasonan ku lo por tuma pa asina tene e situashon ekonómiko di nos pais mas tantu posibel bou di kontrol.
Konsiderando e ekonomia frágil di nos pais ta di sumo importansia pa, den un situashon kritiko manera esun ku nos ta konfrontá, mas tantu posibel uni forsa pa asina trata na mitiga e konsekuensianan di esaki.
Despues di a sigui desaroyonan internashonal rondó di e vírùs di Corona, nos tur por a komprondé ku tabata kuestion di tempu pa esaki toka nos pais. Mirando esaki ya pa algun luna kaba, Gobièrnu di Kòrsou a bin ta duna informashon konsiso riba e desaroyo di e vírus aki i pa loke ta trata e sektor ekonómiko minister Mc William ya a bin ta reuní ku diferente partner den e sektor pa por purba prepará debidamente riba esaki.
Manera a anunsiá previamente, e reunion ku a tuma luga aki ku stakeholdernan tabata un reunion ku en prinsipio ya tabata planeá den kuadro preventivo. Sinembargo situashon no a duna espasio pa esaki a sosodé promé.
E reunion aki a konta ku representashon di Kámara di Komersio, Asosiashon Internashonal di Bankeronan (IBA) i Asosiashon di Bankonan di Kòrsou (CBA), Curaçao Ports Authorities (CPA), SUVECO, Curaçao International Financial Services Association (CIFA) i tambe CHATA i Ofisina di Turismo. Mirando ku nos ekonomia ta hopi dependiente di turismo, ta komprendibel ku ta biba un grado di preokupashon serka e stakeholdernan kon Kòrsou lo bai atendé ku e konsekuensianan inevitabel di e pandemia aki. Sinembargo kada unu, tantu individualmente komo di forma kolektivo, ya ta tumando pasonan nesesario pa asina purba na minimalisá e konsekuensianan pa nos ekonomia. Diferente di e stakeholdernan a trese diferente proposishon dilanti kual minister Mc William a primintí di lo bai eksplorá mas a fondo pa asina por duna su sosten na realisashon di esakinan.
E industria ta premirá ku komo isla chikitu sin mas nos lo bai sinti efektonan ekonómikamente tantu a korto plaso komo kisas pa algun luna despues. Pero ta importante plania kon nos ta bai dil ku esaki komo pais. Tin hopi kompania na Kòrsou dependiente di turismo i komokiera e situashon aki lo trese sierto reperkushon finansiero kuné.
Minister Mc William a splika den e reunion aki ku komo minister e tin total komprenshon pa e grado di preokupashon ku ta biba serka e stakeholdernan i ku na sierto grado e ta kompartí esaki. Pero, Kòrsou na e momentunan aki mester a tuma medidanan drástiko pa por haña mihó bista di e situashon ku nos ta dil kuné i pa por atendé esaki debidamente. Si akaso ta nesesario, mas aleu lo reuní pa tuma desishon si lo mester suavisá e medidanan aktual. Pero e minister ketu bai ta keda reiterá ku sin mas bienestar general di nos pueblo tin prioridat den momentunan manera esaki.
Mientrastantu, e wèpsait di Gobièrnu ta kontené tur informashon balioso kon pa kuida di bo mes i bo famia i tambe tin numbernan di emergensia pa si akaso esakinan resultá nesesario. Sòru pa na tur momentu keda informá mediante e kanalnan ofisial di informashon i hasi loke ta na bo alkanse pa seguridat di bo mes i esnan rondó di bo.
Pa loke ta trata kontinuidat di e plannan pa trata na reforsá nos ekonomia, minister Mc William a palabrá di sigui sinta regularmente ku e stakeholdernan pa por mantené e situashon mas tantu posibel bou di kontrol i tene otro informá di kualke desaroyo.


text:
Ora tuma desishon tokante bo mester tene kuenta ku e kosnan ku abo ta haña importante. Awor kiko ta bo derechonan eksaktamente? I kiko abo ta haña importante?
Bo mes kuminsá! Kiko bo ta haña importante?
Bo tin mester di ayudo pa haña sa esaki? Òf tin bia ainda bo ta haña difísil pa por splika un adulto kiko ta importante pa bo? Ombudsman pa mucha ta yuda bo kuminsá ku informashon kla i diferente tools.
Promé bo por lesa aki bou mas tokante bo derechonan i kiko ta importante den tumamentu di desishon. Tambe e Ombudsman pa mucha a traha un plan di paso pa tur hende ku ta tuma desishon tokante mucha i hóben. Loke ta importante pa bo ta konta pisá den e tumamentu di e desishon. Lesa mas riba e página aki tokante e plan di paso. Despues bo mes ta kuminsá traha ku nos tools!
Bon mirá, bo sa kiko ta bo derechonan?
Sa riba kiko bo tin derecho!
Bo tin diferente derecho. Nan ta deskribí den e ‘Tratado di derecho di mucha’. Nashonnan Uní na 1989 a redaktá e Tratado di Derecho di Mucha. Kasi tur pais na mundu a firma e tratado aki. Hulanda tambe.
Esakinan ta e derechonan (artíkulonan) di mas importante for di e Tratado di Derecho di Mucha ku ta protehá bo:
- No ta pèrmití pa diskriminá bo (artíkulo 2). No ta importá ken bo ta, kuantu aña bo tin, i di unda bo ta bini: bo ta mes importante ku tur hende.
- Loke pa bo ta importante awor i den futuro ta para dilanti den desishonnan (artíkulo 3).
- Bo tin e derecho di lanta bon i desaroyá bo mes (artíkulo 6).
- Bo tin e derecho di duna bo opinion (artíkulo 12). Adulto mester skucha bo ora bo konta kiko ta importante pa bo. I tene kuenta ku esaki.
Tratado di derecho di mucha?
Kada derecho ku bo tin komo mucha ta deskribí den e Tratado internashonal di derecho di mucha. E splikashon di un derecho ta deskribí den un ‘artíkulo’. Tur derecho di mucha ku ta pará den lèi ta deskribí den 54 (!) artíkulo.
Importante na ora di desishon
Ehèmpel di desishon
Esakinan ta ehèmpelnan di desishonnan ku por tuma tokante abo:
- Bo mayornan ta bai parti i ta disidí serka ken i na unda bo ta bai biba.
- No ta bai bon ku bo i bo mester di kuido (médiko) òf ayudo.
- Na kas no ta seif i ta disidí si bo mester biba serka un famia di kriansa, un kas di famia òf un grupo.
- Bo a hasi algu kastigabel i ta disidí ki kastigu bo ta haña.
- Bo mester kambia di skol i ta disidí ki skol ta pas serka bo.
- Bo ta un refugiado i ta disidí si bo por keda na Hulanda òf nò.
Splikashon kla
E splikashon ku bo ta haña tokante e desishon mester ta kla. Pa bo komprondé pakiko a tuma e desishon.
Esaki ta importante pa sa den kaso di desishonnan:
- E adulto, manera un dosente òf un ousiliante, ta duna bo informashon tokante e desishon. Tur informashon ku bo haña mester ta kla i bo mester por komprond’é.
- Nan ta tuma tempu pa bo.
- Nan sa ken bo ta i nan ta respetá bo.
- Nan ta skucha bo: bo mester por bisa ken bo ta i kiko bo ta haña importante.
- Bo opinion bèrdaderamente tin influensha riba e desishon.
- Nan ta tuma e desishon huntu ku bo.
- Ta papia ku bo na un sitio ku ta na bo agrado i ku ta seif pa bo. Bèrdaderamente nan t’ei pa bo.
Bo(so) no ta bini kla? Òf bo tin otro pregunta?
E ora ei tuma kontakto ku Ombudsman pa mucha. Gustosamente nos ta pensa huntu ku bo! Bo por yama nos di djaluna te ku djabièrnè entre 12.00 i 17.00 or na 0800-876 54 32. E ora ei bo ta haña un kolega di Ombudsman pa mucha na telefon ku sa hopi tokante derecho di mucha.


text:
Recientemente un organisacion cu yama KidsAruba cu ta nifica “Kabouter innovando den siñamento” encabeza pa juffrouw Rozanne Clement. E aña aki a bolbe organisa un gesto noble di entrega diez basket na famia di menos recurso den nos comunidad.
Sin pensa dos biaha polis di Oranjestad dicidi di participa un biaha mas den e proyecto aki cu a hiba e nomber di “proyecto Cariño”. Esaki ta di dos biaha cu ta haciendo un bunita gesto bek pa e famia cu mas mester di dje.
Den un caravana a Sali hunto y bishita diferente bario rond di Aruba. A cuminsa for di Noord t’e cu San Nicolas. Asina tambe treciendo felicidad na famianan cu mas mester di dje den e temporada aki. Gratitud y alegría tabata reina na momento di haci e entrega aki. Cuerpo Policial Aruba ta orguyoso un biaha mas di por haci esaki pa asina cada famia por pasa un pasco cu felicidad y den bon harmonia.


text:
E tenista Español Rafa Nadal a keda derota pa e griego Stefanos Tsitsipas na e prome Gran Slam di e temporada, e Australia Open. Tsitsipas a logra recupera despues di a perde dos sets frente Nadal y a drenta den semifinal pa torneo.
Tsitsipas a vence Nadal, e number 2 di mundo, pa 3-6, 2-6, 7-6 (4), 6-4 y 7-5. “Mi no tin palabra pa describi locual acaba di pasa den e veld”, e griefo a bisa na e Australia Open.
Solamente dos hende homber a recupera dos sets contra pa vence Nadal den un Grand Slam: Fabio Fofnini na e US Open na 2015 y awo e tenista griego Tsitsipas.
Nadal ta sigui empata cu e gran Suizo Roger Federer na 20 titel di Grand Slam. E serbio Novak Djokovis ta patras cu su di 17 titel. E alineacion di semifinal masculino na Melbourne ta completo cu dos Ruso pa e ultimo cuatronan.
E campeon defensor Novak Djokovic, kende ta busca su di nuebe titulo di Australia Open (kende tin e record) ta bay hunga contra Ruso Aslan Karatsev, diahuebs awo. Tsitsipas lo hunga contra ruso Daniil Medvedev, diabierna


text:
Nos ta den e siman culminante pa cu eleccion 2021. Aruba lo bai eherce e derecho di voto diabierna awor. Un eleccion cu lo defini e rumbo di nos pais, e rumbo nobo pa cu Enseñansa y Turismo.
Jennifer Arends-Reyes a sa di hiba un campaña cu contenido y honesto sin ofrece fabornan politico pero cu e compromiso pa ta traha pa Aruba y ta bo voz. For di 2013 Arends-Reyes ta den parlamento y tin tur e hermentnan pa continua cu su trabao y mas!
Clausurando su campaña, Jennifer kier a yama danki na cada un persona cu a habri nan cas dia tras dia pa ricibi Jennifer y su ekipo y di por a scucha e plan di rescate di partido AVP y e compromiso di Jennifer en especial pa cu Enseñansa y Turismo.
Jennifer a sa di drenta den e comunidad tur dia conhuntamente cu su ekipo. A scucha e grito, a mira e situacion y awor mas cu nunca ta para cla pa rescata Aruba y reconstrui nos pais.
Un candidata di tur hende cu a wordo grandemente acepta den comunidad, no solamente pa nos Rubianonan pero tambe pa e comunidad entre otro Filipino, Haitiano y Latino, e ultimonan aki a wordo grandemente neglisha y lubida pa Gobierno actual.
Den e siman tras di lomba partido AVP a reuni cu e comunidad nan aki y a scucha nan preocupacion pa Aruba, un pais cu nan ta yama cas! Un pais cu a habri porta pa nan y cu nan yiunan por tabata tin un mihor futuro.
Turismo ta serca di Jennifer su curason, un sector grandi cu hopi di nos hendenan ta labora aden y contribui na nos economia. Un sector multicultural cu mas di 60 nacionalidad ta traha duro pa hiba Aruba dilanti.
Un sector cu Jennifer kier brinda lo mihor pa esnan trahando aden pa elimina e descriminacion laboral y crea mas union y igualdad. Aruba merece un pilar economico fuerte, uno cu por contra tur crisis sin cu mester sacrifica nos hendenan, abo merece un Aruba sigur y prospero.
Como docente di profesion, Jennifer kier mehora tambe nos Enseñansa. Nos muchanan, hobennan y maestronan a wordo poni un banda pa 3 aña y mei y ainda no tin un siguransa den e sector aki.
Nos muchanan y hobennan mester e siguransa pa un mihor futuro y nos maestronan mester e trankilidad mental pa sigui guia y educa nos yiunan. Cu bo voto pa Jennifer esaki ta posibel.
Di curason Jennifer ta pidibo pa para keto un rato, mira rondo di bo y puntra bo mes si di berdad locual bo ta mirando ta locual bo kier pa e proximo 4 añanan nos dilanti of bo kier un mehoracion, bo kier stabilidad y crecemento.
Aruba mester dibo, Jennifer ta pidi bo sosten y voto. Ban hunto y eherce bo derecho di voto, un derecho cu ningun hende mester cumpra of priminti promesanan falso sin por cumpli. Partido AVP tin e plan di rescate, Jennifer tin e hermentnan, e unico cu falta ta bo sosten na #11 T’esun.


text:
Houston
Houston ta un siudat na estado Teksas (USA). E ta e di kuater siudat mas grandi di Merka ku un poblashon di 2.312.717 hende. Houston ta karga e nomber di Sam Houston, kende a lucha pa un Teksas liber na 1836. E ta konosi pa su Johnson Space Center di NASA i su Texas Medical Center, e sentro i kompleho mediko mas grandi na mundu.
George Bush Intercontinental Airport ta e prinsipal aeropuerto internashonal na Houston, i William P. Hobby Airport ta un otro aeropuerto internashonal ku ta situá serka di e sentro di siudat.


text:
Tarea prinsipal di Mediadó di Gobièrnu ta vigilá, mantené, promové i restablesé trankilidat i pas laboral den sektor privá di merkado laboral di Kòrsou. Pa realisá e metanan ei Mediadó di Gobièrnu ta enkargá ku mediashon den negosashon pa kontratonan kolektivo di labor (cao) i disputanan laboral ku surgi, tenementu di referendumnan pa personal relashoná ku rekonosimentu di sindikatonan komo órganonan representativo di trahadonan. Alabes Mediadó di Gobièrnu tin komo tarea konsehá gobernantenan, dunadonan di trabou i sindikatonan relashoná ku asuntunan laboral.
E tareanan i kompetensianan di Mediadó di Gobièrnu ta reglá den e Ordenansa di Disputanan Laboral.


text:
Detenshon pa destrukshon i maltrato.
KOMUNIKADO DI PRENSA 218 /2022
19 aprel 2022
Detenshon pa destrukshon i maltrato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 19 di aprel 2022 alrededor di 17.41’or, Sentral di Polis a risibí notifikashon di un
persona no deseá na un kas den Oranjestraat.
Na yegada di un unidat polisial na e sitio nan a topa ku un hòmber sintá pafó di e kas i
tabata keha di doló na e parti abou di su pia robes.
For di un investigashon preliminar ku polis a hasi a resultá ku dos hòmber ku ta biba den e
kas na Oranjestraat tabatin problema ku otro. Un di e hòmbernan aki a sali for di kas pa bai
investigá algu. Na momentu ku e la regresá, e no por a drenta e kas mas debí ku su
kompañero di kas a seré pafó.
E hòmber na su turno a destruí e porta di kas pa asina e por a drenta. Su kompañero di kas
a maltraté ku e banda plat di un machete i e víktima a bai bèk ku lomba i a baha un stupi i
kibra su pia.
Na e sitio polis a detené ámbos hòmber pa destrukshon i maltrato. Ta trata di e
hòmbernan:
R.v.B. nasé na Hulanda di 40 aña di edat;
K.M. nasé na Jamaica di 44 aña di edat.
A presentá ámbos sospechoso dilanti di un fiskal ouksiliar ku a ordená nan enkarselamentu
pendiente di mas investigashon.


text:
Hubentut
Ser hóben na Boneiru
Nos hubentut ta nos futuro, ku atenshon renobá pa prevenshon i partisipashon. Hóbennan a indiká di kier ta i mester ta partísipe den diferente faseta; for di “ser informá” te ku “yuda tuma desishonnan” riba temanan di importansia sosial, pa asina nan por lanta pa nan derechonan. Gobièrnu tin un ròl krusial pa konopá e diferente partidonan ku tin di aber ku e hóbennan pa traha huntu (inkluyendo mayornan) i ku por duna un bon ehèmpel.
Entidat públiko Boneiru ta sòru pa muchanan i hóbennan por desaroyá i krese bira siudadanonan salú, kreativo, aktivo i siudadanonan ku por yuda nan mes. Den un situashon ideal e hóben ta disfrutá di salú optimal, tin gosa di un bon esfera di kuido i por gosa di su tempu liber, su kultura, deporte i enseñansa, kual lo kondusí na oportunidatnan amplio di trabou i posibel negoshi, formando parti di e komunidat Bonairiano. E empeño ta pa salbaguardiá e partisipashon sosial pa evitá ku hóbennan ta deskonektá for di e komunidat. E énfasis ta riba e formashon di su base, dor di proveé konsientisashon, partisipashon i stimulá outosufisiensia. Muchanan i hóbennan ta ser prepará di tal manera ku nan ta visualisá e balornan i identidat di e komunidat Bonairiano i asina partisipá kompletamente dunando nan aporte na esaki.
E hubentut ta ser ofresí un sierto kantidat di akohida i aktividatnan despues di skol. Riba tereno di kultura, deporte i weganan tin diferente aktividat unda e hóben por relahá su mes i alabes siña tokante diferente tema òf pone den práktika loke nan a siña.
Riba e wèpsait aki i otro plataformanan sosial hóbennan en buska i esnan ku ta proveé aktividatnan lo por haña otro.


text:
Trahando na Kontraloria General di Kòrsou bo ta aportá na bo komunidat!
Personal di Kontraloria ta konsistí di profeshonal konfiabel i emprendedó, ku konosementu di materia i kurason pa komunidat. Nan ta bon na altura di e desaroyonan riba nan tereno i ta yuda pensa riba temanan stratégiko i práktiko. Pa nan, ta importante pa e produktonan ku nan ta entregá ta di kalidat haltu.
Na Kontraloria, bo ta traha komo investigadó den un tim multidisiplinario ku ta hasi investigashon independiente riba diferente tereno di maneho di gobièrnu, manera enseñansa, ekonomia, kuido, siguridat, etc.
Vakatura
Na e momento aki no tin vakatura.


text:
Diabierna ultimo tur sucursal di Aruba Bank a treat tur cliente en conexion cu celebracion di nos dia nacional di...Read more
E miembronan di Aruba Hotel and Tourism Association (AHATA) a reuni cu e team di e proyecto Watty Vos Boulevard...Read more
Pa di 38 aña Rotary Club of Aruba ta bay organisa e popular Fiesta Rotaria. Esaki lo tuma lugar ariba...Read more
Diadomingo dia 18 di Maart Archivo Nacional Aruba conhunto cu Fundacion Amigonan di Archivo tabatin e festividad nacional di e...Read more
Awo Aruba tin un gobierno nobo pa cuater luna cu a hereda un caos financiero enorme. E gobierno nobo a...Read more
Sindicato STA tabata tin dos caso caba cu gerencia di ASTEC y mediador di gobierno, pa loke ta trata e...Read more
Loke a bin ta wak pa basta aña y unda cu e ley pa cuido di nos grandinan a bin...Read more
Fuel & Marketing Supply Aruba (FMSA) ta un esun responsabel pa cumpra fuel y bende esaki cu WEB, Airport y...Read more
Diasabra dia 10 di maart 2018, Aruba Doet a forma parti na un bunita projecto na Scol Basico Washington caminda...Read more
En coneccion cu nos Dia Nacional di Himno y Bandera, Serlimar ta avisa tur negoshi y e publico en general,...Read more
E bandera di Aruba ta hopi mas cu un diseño cu cuater color. Arubianonan por ta orguyoso di tin un...Read more
Awe mas cu nunca nos mester uni como pais y orguyosamente celebra nos dia nacional cu gran fervor. Den momentonan...Read more
E truck nobo di Brandweer ta di fabricacion Rosenbauer, traha segun exigencia y specificacionnan di Aruba, segun Sr. Eduard de...Read more
Aruba ta pasando den un situacion di crisis, y no ta di awo. Minister di Economia y Finanzas Sra. Xiomara...Read more
Luna di Maart ta un luna hopi importante den historia di nos Pais. Den e luna aki, cu diferencia di...Read more
E Fundacion Arubano di esunnan Visualmente Incapacita a tene nan caminata di recauda fondo y a conta cu presencia di...Read more
Playa Pabao, Directiva di Centro di Bario Playa Pabao ta participa cu e premio cultural 2018 ta bay pa A.S.V....Read more
Museo Historico Aruba celebrando 18 di maart pa 20 aña caba en grande cu nos bishitantenan. E aña aki atrobe...Read more
Diaranson den oranan di mainta Hospital a sigui encontra un situacion fastioso cu problema di circulacion di aire den tanto...Read more
Diadomingo Aruba ta celebra su himno y bandera. Manera tur aña Departamento di Cultura ta manda publica un lista di...Read more


text:
Cultura bo tin cu bib’e y pesey riba Dia di San Juan Minister Maduro di Cultura a pasa bishita diferente actividad rond di nos isla pa comparti un rato cu Pueblo y brinda sosten na e comisionnan di Centro di Bario cu ta organisa e celebracion tradicional aki.
Minister Maduro a cuminsa e recorido cultural cu un bishita SV Jong San Nicolaas na unda e mandatario a ricibi un bunita reconocemento di sra. Juliana ‘Deta’ Rasmijn pa e aporte cu semper ta wordo brinda na e organisacion aki cu ta tene nos cultura di San Juan, Dera Gay bibo den e districto di San Nicolaas. Despues a sigui pa ‘Cunuco di Seit’ di Famia Ady Koolman na Rooi Koochi na unda tur aña famia y amistad ta bin hunto pa un bunita celebracion cu baile y cendemento di candela. Minister Maduro a bishita Centro di Bario Brazil tambe y eynan a participa na e baile di San Juan. Na Centro di Bario Tanki Lender e mandatario a yega net na ora pa presencia e ‘grito di gay’ cu ta un di e competencianan tradicional di Dia di San Juan. Despues a sigui pa Centro di Bario Noord cu e aña aki tabata tin un competencia di e ‘gay mas bunita.’ Por ultimo Minister Maduro a pasa na Centro di Bario Playa Pabou na unda e mandatario a baila un rato cu e publico presente pa asina clausura e recorido pa Dia di San Juan, Dera Gay.
Tempo no a yega pa e mandatario por a pasa na tur actividad, pero Minister Maduro ta gradici di curason tur persona y organisacion cu haci posibel pa Pueblo por a biba nos cultura di Dia di San Juan, Dera Gay.


text:
WILLEMSTAD (FFK) — Preparashonnan ta den ful swing pa e promé wega den e segundo buèlta di e weganan pa eliminatorio pa mundial Rusia 2018 kaminda nos selekshon nashonal lo enfrentá Cuba dia 10 di yüni benidero, 8or di anochi den Stadion Egilio Hato (SDK). E segundo partido lo tuma lugá aya na Cuba den stadion Pedro Marrero pa 4or di atardi dia 14 di yüni próksimo.
Pa e gran enkuentro aki no selekshon nashonal ta konta ku algun hungadó di Hulanda ku lo bin djòin esnan di Kòrsou pa asina entrenamentu nan sigui aki na Kòrsou komo preparashon pa e tremendo partido di 10 di yüni benidero. Awe, promé di yüni nos hungadónan di Hulanda lo yega Kòrsou alrededor di mitar di 2 di mèrdia ku buelo di KLM. Nos selekshon lo hospedá na Blue Bay Resort i hinter e siman nan lo ta den training nan intensivo en espera pa dia 10 di yüni.
E hungadónan ku lo yega Kòrsou mañan ta lo siguiente:
- Germaine Agustien
- Roly Bonevacia
- Shanon Carmelia
- Elson Hooi
- Gino van Kessel
- Darryl Lachman
- Gianlucca Maria
- Michaël Maria
- Rhu-Endly Martina
- Quinten Martinus
- Shelton Martis
- Vidarell Merencia
- Rihairo Meulens
- Dustly Mulder
- Gevaro Nepomuceno
- Jeremy de Nooijer
- Zeus de la Paz
- Prince Rajcomar
- Jonathan Richard
- Eloy Room
- Charlton Vicento
- Jason Wall
- Felitciano Zschusschen
Ayera den ora nan di mainta parti di nos staf ya a yega Kòrsou pa prepará nos hungadónan. Ta trata di: Ettiene Stomp (entrenadó di kiper), Mirano Carrilho (entrenadó físiko) i Carlo Tosti (fysio).
Karchinan ya ta na benta i e preisnan pa karchi pa e diferente sekshonnan ta lo siguiente:
- VIP ta kosta Naf. 250,- (inkluso konsumo)
- Bou di tribuna kubri ta Naf. 55,-
- Bou di tribuna kubri parti Festival Center ta Naf. 40,-
- Tribuna no kubri ta Naf. 30,-
- Den e sekshon di tribuna no kubri mucha te ku 12 aña i 60+ ta paga Naf. 15.-
Karchinan ta optenibel na FFK bou di ora di ofisina, na Pòmp di gasolin Sta Maria, Botika Mampuritu, Beep Beep i na tur filial di Cpost International N.V. Tambe por kumpra bo karchi online riba www.righttothedoor.com.
E flanelnan di selekshon nashonal a yega bèk i ta na benta na balor si fl.35. Despues ku e promé zending a kaba, e di 2 a yega ku diseño i kolo nobo pa un i tur por pasa kumpra di nan.
E flanelnan di nos selekshon ta optenibel na FFK, bou di ora di ofisina, na Fiesta Paradise, Pomp di gasolin Sta Maria i tambe na Beep Beep.
E flaneln nan ta kuminsá na size S i ta yega te na 3 XL. Tambe tin size pa mucha manera size 8, 10, 12, 14 i 16. KORDA KU NO POR ‘SWIPE’ NA FFK!


text:
Dia 17 di mart ultimo Fundashon Alton Paas a tuma e desishon pa sera AP Center te pronto aviso komo medida di prekoushon. Asina lo a yuda baha e risiko ku nos ta pone nos klientenan ku ta e personanan ku tin chèns di desaroyá sintomanan mas grave dor di covid-19.
Gobierno tambe a deklará ‘Home Shelter In place’ komo medida di prekoushon pa ‘flatten the curve’. Awor despues di 6 siman por kuminsá mira un lus na final di e tunel kaminda gobierno a kuminsá deskalá sierto di e medidanan pa asina kosnan por kuminsá funshoná bèk manera promé.
Esei ta nifiká pa nos tambe ku mester kuminsá prepará pa ora nos por risibí nos klientenan bèk pa asina nan por sigui hasi nan ehersisio plus hasi uso di Wheelee komo transporte.
Fundashon Alton Paas ta konsiente si ku un persona ku paralisis ku tabata aktivo hasiendo ehersisio keda 6 siman òf mas sin move por afektá su kalidat di bida.
Pues e ta importante pa prepará pa kada persona por bin sigui ku nan ehersisio pa por mantené nan kalidat di bida.
Sinembargo mester tene na kuenta ku deskala no ta nifiká ku e peliger di e COVID-19 no ta eksistí mas. E realidat aki ketu bai ta keda un risiko i prinsipalmente dor ku nos no por mira futuro.
Esaki ta eksihi un aserkamento diferente pa por tene e salu i bienestar di tur nos klientenan den balansa. Pesei nos a pone kontakto ku departamento di GMN pa por haña e informashon nesesario.
Ku esaki nos komo Fundashon Alton Paas ke bisa ku pa AP Center i Wheelee lo bai adaptá e forma kon nos klientenan a kustumbra ku nos servisionan basa riba konseho i sugerensianan ku nos haña pa asina sòru ku nos ta kumpli ku eksigensianan di gobierno ora ta asina leu i alabes kumpli ku e nesesidatnan di nos klientenan.
Manera ya por a tende kaba ku e situashon aktual ta algu ku nos niun no por a premirá, ni tabata prepará pe. Nos no por a imaginá nunka ku algu asina chikitu i invisibel lo por tin un efekto asina grandi riba nos bida diario. Apesar di esei nos ta keda ku kara na laira ku fe i positivismo ku nos lo sali mas miho for di e situashon aki pasobra for di tur eksperensia nos ta krese i esaki tambe ta un temporada di kresementu pa nos komo organisashon.
Nos ke gradisi tur hende ku ketu bai tambe a sigui kere den nos i ta biba ku nos e temporada aki ku asina atrabes di e donashonan mensual tambe ku tog nos por a logra kubri mayoria gastu ku mester a kumplí kune.
Keda pendiente pa mas informashon pronto i pa kualke pregunta òf remarke por tuma kontakto ku nos libremente na 5100087


text:
Bo por imaginá un fin di aña sin Ayaka?
Tin algun plato ku sigur ta indispensabel durante selebrashon di fin di aña i Ayaka ta un di nan. A pesar di ku Ayaka originalmente ta bini di Venezuela, na Kòrsou nos a adoptá e delikatesa aki i hasié parti di nos rikesa kulinario i tradishon. Ayaka ta konsistí prinsipalmente di mansa di ariña di funchi, yená ku sea galiña, karni òf porko. Ta keda na abo ku bo ta kome ayaka komo un pasapalo òf un kuminda riba su mes, pero un kos ta sigur, unu so lo no ta sufisiente. Den e video aki Shoulaika Panneflek, kende ta e moderadó di e página konosí di facebook ‘Ki ta kushiná awe’, ta bai siña bo paso pa paso kon pa traha un dushi Ayaka. Despues di sigui e kurso akí, bo no tin mester di warda te fin di aña mas pa bo kome un bon Ayaka.
Loke bo ta bai siña ta:
· E sekreto pa traha un mansa di ayaka ku ta suave i no ta garna
· Un manera fásil pa prepará e blachi di bakoba promé bo mara e ayaka aden
· E téknika perfekto pa mara e Ayaka di manera ku awa no ta drenta aden ora di herebé
Konosementu
· Pa por sigui e kurso akí, ta rekerí konosementu avansá di kushina. Tur paso ta ser spliká di un manera fásil i komprendibel
Kurso akí ta inkluí
· Video ku durashon di 12 minüt i 17 sekònde
· Akseso ilimitá na video
· Akseso via telefòn selular i kòmpüter
Ekipo
· Wea pa traha mansa
· Wea pa disolvé manteka aden.
· Wea pa herebé ayaka aden
· 1 baki di glas pa basha e mansa aden
· 8 baki pa ingrediente
· Planki pa kòrta ariba
· 1 baki òf wea pa galiña
· Kuchara
· Klòper
· Kuchú
· Telep
· Hanskun
· 1 kuashi
· Bòl di hilu
· Koladó
· Skèr


text:
Kon a para ku rekomendashonnan di e Rapòrtnan di Seguridat den Tráfiko i e Komishon Belasting di Vehíkulo?
Kon a para ku rekomendashonnan di e Rapòrtnan di Seguridat den Tráfiko i e Komishon Belasting di Vehíkulo?
Seguridat pa nos tur den tráfiko riba nos kayanan/kamindanan sigur ta importante! P’esei durante e reunion di Komishon Sentral di Parlamento di Kòrsou di dia 3 yüni 2019, parlamentario Curtley Obispo a indiká ku Kontrolaria General di Kòrsou a hasi un investigashon pa loke ta trata seguridat den tráfiko durante e periodo di òktober 2011 te ku sèptèmber 2012. Kontrolaria General di Kòrsou den su 2 rapòrtnan ku fecha di 11 desèmber 2013 a duna e Gobièrnu di e tempu ei, un total di 5 rekomendashon a base di e promé rapòrt i tambe 14 rekomendashon a base di e di dos rapòrt. A base di e 2 rapòrtnan aki, parlamentario Curtley Obispo a puntra Minister di Tráfiko, Transporte i Planifikashon Urbano, señora Zita Jesus Leito, e siguiente preguntanan: (1) Kua di e 19 rekomendashon nan, Gobièrnu nan anterior a implementá promé ku 29 mei 2017? Dikon si a logra implementá? Dikon no a logra implementá?, (2) Pa rekomendashonnan ku no a wòrdu implementá, Gobièrnu aktual ta hasiendo e “follow up” nesesario riba e rekomendashonnan kual no a implementá promé ku 29 mei 2017?
Tambe na aña 2011 a pasa un dekreto nashonal ku fecha 16 sèptèmber 2011 numerá 11/2282 pa instalá un Komishon Belasting di Vehíkulo. Pa asina por adaptá e belasting di vehíkulo entrante 1 yanüari 2013. A base di e firma di e dekreto nashonal aki dor di e eks Minister di Tráfiko, Transporte i Planifikashon Urbano, parlamentario Curtley Obispo a hasi e siguiente preguntanan: (1) Kon a para ku e dekreto nashonal aki?, (2) Kua tabata resultadonan konkreto di e trabou di e komishon aki?. Petishon pa risibí e rapòrtnan i rekomendashonnan di e Komishon Belasting di Vehíkulo, (3) A logra ku e impuesto di vehíkulo tabata “kostendekkend”, manera indiká den e dekreto nashonal?.


text:
KRALENDIJK – Djadumingu anochi algu promé ku 9’or, notifikashon a drenta na warda di polis ku un aksidente a kaba tuma lugá riba kaya Nikiboko sùit na altura di ofisina di abogado Anthony Nicolaas.
Na yegada di e promé patruya a konstatá ku tabatin un bròmer i 2 persona bentá abou riba kaminda. Ta trata di un hende hòmber i un hende muhé. Mesora a manda pidi 2 ambulans na e sitio pa atendé e dos personanan heridá.
Investigashon preliminar ku outoridatnan a hasi na e sitio a resultá ku e 2 personanan riba bròmer tabata kore riba kaya Nikiboko sùit direkshon Playa. Dado momentu un buriku a krusa kaminda inesperdamente nan dilanti. E choke tabata inevitabel. Despues di a dal den e buriku, e shofùr a pèrdè kòntròl i tur dos a resultá riba kaminda. E buriku na kareda a sigi su rumbo.
Shofùr i pasahero di e bròmer, tur dos tabata keha di doló na diferente parti di nan kurpa i ku ambulans a transportá nan pa hòspital pa tratamentu médiko mas avansá.
Kombinashon di potrèt ta ilustrá senario di e aksidente i sushi di buriku ku a keda tras ku ta un indikashon ku enbèrdat e choke tabata kontra e bestia.


text:
WILLEMSTAD — Despues ku 11 di mart último, FFK den koperashon ku Fundashon Desaroyo I Progreso a start ku e kompetensia eskolar pa dama U-14, djarason 22 di yüni último, e kompetensia aki a yega na su gran final. E kompetensia eskolar aki tabata destiná pa damita nan di skol di fundeshi di grupo 3 te ku grupo 6 i a konta ku partisipashon di un total di 12 skol di fundeshi.
E skolnan ku a partisipá na e kompetensia aki ta lo siguiente;
1. Prinses Margriet School
2. CML Maduro School
3. Advent School Bonam
4. Advent School Koraalspecht
5. Kolegio Dodo palm
6. Kolegio Santa Clara
7. Kolegio Mgr. Wim Ellis
8. Pedro Luis Brion School
9. Oranje School
10. Kolegio Santa Rosa de Lima
11. St. Paulus College
12. Kolegio Don Sarto
Meta di e kompetensia aki ta pa stimulá i promové futbòl di dama mas bou di nos damitanan aki na Kòrsou. E partidonan aki a tuma lugá 4 bia pa siman na tereno di Vesta tur atardi 3:15 ku 2 partido simultaniamente.
Djarason último e kompetansia aki a yega su final kaminda Kolegio Mgr. Wim Ellis a titulá nan mes komo e ekipo kampion di e kompetensia aki. E ekipo supkampion a resultá di ta Prinses Margriet School, miéntras CML Maduro School i Kolegio Santa Clara a keda na di 3 ku di 4 luga. E máksimo goliadó di e kompetensia aki ta Riesmarly Tokaay di Kolegio Mgr. Wim Ellis ku a anotá un total di 21 gol durante e kompetensia aki.
Un pabien ta bai na tur e 12 skolnan ku a partisipá na e kompetensia eskolar pa damanan aki. FFK ta spera ku e tipo di kompetensianan aki ta lanta e interes di damitanan pa forma parti di un ekipo di futbòl di dama pa asina yuda engrandesé futbòl pa dama aki na Kòrsou.


text:
Tabata ariba un Diadomingo mainta trempan pa 5:30 am di Dia 5 di September 2021 esta net un Anja pasa Dialuna Dia 5 di September 2022 cu Sr.Marco I.Bislip a fayece na Dr.Horacio Oduber Hospital den camber B304 A den presencia di su dos yiunan su yiu muher y yiu homber mayor cu tabata interna hunto cu Sr.Marco Bislip for di Dia 27 di Augustus 2021 ambos tata y yiu a bin hospital cu ambulance hunto y a keda interna hunto den camber separa y Dia 3 di September 2021 cu e yiu mayor Sr.Marcos Bislip a wordo interna hunto cu su tata sin sa cu e destino tabata otro nan a lucha hunto den e mesun piso B3 cu e speransa cu ambos lo sali hunto bon di salud pa cas.
Aruba a perde un baluarte un persona cu a dedica su bida na su patria stima Aruba na e lucha sagrado di su pais un persona cu a defende su patria y a lucha hunto cu Betico y a forma parti di tur e proceso di Aruba su Status Aparte y Independencia Gemenebest cu Hulanda.
Status Aparte cu a inicia na 1972 y Independencia Gemenebest cu a inicia na 1976 ora mayoria di e pueblo a bai un referendum y a opta pa Independencia Onafhankelijkheid cu a bira e Independencia Gemenebest cu Hulanda na ingles un commonwealth cu Hulanda pa cual expertonan di Nacionnan Uni mes a recomenda y conseha Betico y su delegacion na New York na Nacionnan Uni.
Sr.Marco I.Bislip tabata lider di fraccion di MEP y tambe miembro di delegacion di Aruba na Hulanda durante tur dos conferencia di mesa rondo na Hulanda.Aparte di esei Sr.Marco I.Bislip tabata parti di tur comision di Status Aparte y Onafhankelijkheid di Aruba.
Sr.Marco I.Bislip como sindicalista, politico y gobernante semper a lucha pa e clase trahador pa esun mas pober y pa igualdad y husticia.
Semper Sr.Marco I.Bislip a lucha contra inhusticia.
Sr.Marco I.Bislip ta naci Dia 19 di November 1943.
Sr.Marco I. Bislip a bai LTS y a bishita John F.Kennedy Tecnische School.
Despues di a caba su Technische School Sr.Marco I.Bislip a bai traha na un tienda hopi conoci den caya di San Nicolas esta Fanny Shop un trahador ehemplar y hopi confiansa di Fanny Shop.
Sr.Marco tabata tambe den su tempo liber sirbidor di pastor na Misa Sta.Teresita na San Nicolas.
Sr.Marco tabata tambe miembro di Oranje Kruis di Rode Kruis e la traha voluntariamente como safeguard na Eagle Beach den e torennan di observacion pa tira bista na e publiconan cu tabata bishita nos beach y lama na Eagle Beach.
Sr.Marco ta un baluerte di nos carnaval un carnavalista grandi e la participa den e dos gruponan di su famia y reina di grupo di carnaval esta Sidonia e la participa den e grupo africano y chines cu a gana como grupo di carnaval ganando Tivoli y Caribe.
Sr.Marco tabata tambe presidente di e team di beisball Pepsi Cola tabata tambe presidente di ABBA Amateur Beisball Bond Aruba.
Sr.Marco tabata gusta e tereno di weight lifting y tabata train hisa barbell.
Sr.Marco ta un musico tambe y a forma parti di e orguesta di maestro Fred Muller y tabata toca na hotel.Sr.Marco mescos cu su tata ta musico specialisa den percusion pa cual famia Bislip ta conoci pa ta bon.Sr.Marco ta musico dor di su tata cu tabata tin e prome orguesta musical na Aruba.
Sr.Marco I. Bislip a bai traha despues na Elmar.
Na Elmar Marco I. Bislip a inicia como magazijn meester y despues a sigi pa e departamento di administratie.
Sr.Marco I.Bislip a bai den sindicalismo e ta funda UEA Union Electricista Arubano mihor conoci como e sindicato di trahadornan di Elmar.Sr.Ridderstad y Sr.Bislip ta e fundadornan di UEA.
Sr.Marco I.Bislip a bai studia sindicalismo na Venezuela esta CLAT.
Sr.Marco I.Bislip ta un baluarte cu a dirigi e welga na 1972 na unda a pone Aruba plat pa hanja derecho di trahadornan Sr.Marco I.Bislip tabata hunto cu Clarens Richardson di FTA.
Sr.Marco I.Bislip a drenta e mundo di politica na 1971 y tabata fundador di partido MEP Movimiento Electoral di Pueblo hunto cu Betico Croes.Sr.Marco I.Bislip awordo aserca pa Sr.Maty Vrolijk pa e por bai den e tereno politico y Sr.Watty Vos.Sr.Marco I.Bislip tabata hunto cu Sr.Watty Voz den Jaycees Aruba Junior Chamber Leadership trainining.
Sr.Marco I.Bislip ta sali for di un famia hopi humilde semper e la yuda tur hende esunnan mas den necesidad social.
Betico Croes a mira algo grandi den Sr.Marco I.Bislip un homber di confiansa y na hopi ocacion e la pone e confiansa den Sr.Marco I.Bislip como lider di fraccion di MEP Movimiento Electoral di Pueblo.
Na 1971 Sr.Marco I. Bislip no por a bai ariba lista paso e tabata traha na Elmar y ta na 1972 cu Sr.Marco I.Bislip a bai ariba lista di MEP Movimiento Electoral di Pueblo.
Sr.Marco I.Bislip tabata ex-eilandstraatlid di gobierno di territorio insular di Aruba y tabata fractieleider di MEP un politico grandi den su forma pa trece su ponencianan y discursonan y kere semper den e lucha pa Aruba ta liber Independiente Gemenebest cu Hulanda commonwealth.
Sr.Marco I.Bislip tabata diputado di gobierno insular di Aruba.
Tambe statenlid di Antiyanan Hulandes.Sr.Marco I.Bislip den e periodo di Anja 71 pa Anja 1985 Sr.Marco I.Bislip tabata eilandstraatlid, diputado di gobierno insular di Aruba y statenlid di Antiyanan Hulandes.Sr.Marco I.Bislip tabata den tur comision y gruponan di trabou.
Sr.Marco I.Bislip ta un di e miembronan di delegacion di Mesa Rondo 1981 y Mesa Rondo 1983 hunto cu Betico Croes na Hulanda.
Sr.Marco I.Bislip hunto cu Betico Croes, John van der Kuyp, Daniel Leo, Frans Figaroa, Roland Lacle y otronan a lucha pa awe Aruba na 1976 a hanja su himno, su bandera, su ortografia papiamento y su moneda y placa arubiano.Na 1972 e lucha di Satus Aparte a inicia y na 1976 a inicia cu e lucha pa Aruba su Independencia Gemenebest cu Hulanda na unda pueblo di Aruba pa medio di un referendum a vota cu un mayoria pa Aruba por bira pais liber Independiente Gemenebest cu Hulanda.
Sr.Marco I.Bislip tabata un miembro hopi activo di Parlamento Latino Americano y tabata parti di e negosacion di e conflicto entre e sandinistanan y gobierno dictatorial di Somosa pa cu e pais Nicaragua pa cual reunion special a tuma lugar na Mexico na unda Sr.Marco I.Bislip a hunga un rol importante den e negosacionnan na Mexico.Sr.Marco I.Bislip no ta un politico local of regional pero a logra di bira un politico internacional tambe na Mexico despues cu den e delegacion cu Sr.Marco I.Bislip tabata lidera a logra cu Nicaragua ta bira liber atrobe y cu full e delegacion hunto cu Sr.Marco I.Bislip ta bai Nicaragua pa mira e situacion despues cu e gobierno di Somosa ta retira y bandona Nicaragua.Tambe den e reunion di ODILAC na Jamaica Sr.Marco I.Bislip ta marca historia.
Sr.Marco I.Bislip tabata tambe presidente di ABA Aruba Amateur Boxing Asociation.Sr.Marco tabata director di Departamento di Labor pa cual e tabata hopi bon den e tereno di asuntonan laboral.
Sr.Marco tabata presidente di Stichting International Raceway Park Palo Marga y a dirigi esaki pa 8 Aña largo y hopi stima y aprecia pa e coredornan pa loke e la haci pa e deporte di Dragracing na Aruba un baluerte grandi.
Sr.Marco I.Bislip tabata director di Plan E Desaroyo San Nicolas y Vecindario cu ta parti di Plan Sasaki na unda a ehecuta hopi projectonan grandi entrenan e Community Pool San Nicolas y e Pisina Olimpico Roly Bisslick na Savaneta.
Sr.Marco Bislip a funda Lotto Pa Deporte hunto cu Roy van Putten y Remy Zaandam na unda awe ta ofecina di gobierno panort di Filomena Colege.
Sr.Marco I.Bislip ta un persona cu semper a dedica su bida na su patria Aruba y semper a yuda tur hende, un persona hopi social, un tremendo tata, un rol model pa henter su famia y pa Aruba.


text:
Enfoká
Notisia di polis di djárason 14 di sèptèmber te ku djabièrnè 16 di sèptèmber 2022
Kralendijk - Aksidente Kaya Internashonal Riba djaweps 15 di sèptèmber un aksidente entre dos outo a tuma lugá riba Kaya Internashonal. Personal di ambulans a atendé un di e shofùrnan na e sitio mes i e no mester a bai hospital.
Notisia di polis di djaluna 12 di sèptèmber te ku djárason 14 di sèptèmber 2022
Kralendijk - Detenshon Den oranan di mardugá riba djárason 14 sèptèmber a detené un hòmber di inisial R.M.W.E. di 56 aña di edat den Centrumgebied en konekshon ku kiebro i ladronisia. E sospechoso a bai ku komestibel for di un restorant situá den Kaya Grandi. Ta investigando e kaso.
Akshon di limpiesa di ‘beslag ruimte’(área ku ta kontené artíkulonan konfiská) di Kuerpo Polisial Hulanda Karibense
Kralendijk - Riba djabièrnè 4 di novèmber 2022 KPCN lo organisá un akshon di limpiesa di e área ku ta kontené artíkulonan konfiská (beslag ruimte) di warda di polis Playa. Ta trata di artíkulo òf vehíkulo pa kual tin un poder hudisial pa destruí i ku mester retirá for di tráfiko di forma adekuá.


text:
Lloyd G. Smith Blvd – Diabierna atardi rond di 3:30 polis a bay cu urgencia Citgo Boulevard unda un auto a ranca un pomp.
Esaki a causa cu gasolin lo a cuminsa basha.
Na yegada di polis e personal a usa e sistema pa stop e gasolin evitando lo peor.
Na e sitio nos a compronde cu e chauffeur di e Toyota Rav4 color blauw a lora cu velocidad halto, y a bay dal contra e pomp bentando e ariba un pick up na banda.
Di eynan e chauffeur a pasa man pa un tas cu tawata den auto y a core bay direccion Paardenbaaistraat, ey nan a perde di bista.
Esnan na e sitio lo a pasa man pa e registracion o sea papelnan di auto pa sa ken e ta.
E vehiculo lo ta registra na un adres situa na Bubali.
Brandweer ultimo pa a wordo avisa
Na yegada brandweer a benta un poco scuma ariba e gasolin cu a keda y a keda stand-by pa ora takelwagen bin ranca e auto.
Den cssonan manera esaki semper mester yama Brandweer pa evita algo grandi, manera un explosio. Kiko a bay robes cu no a yama Brandweer prome no ta conoci.


text:
Weganan di futbol den e categoria U11 di Arubaanse Voetbal Bond a sigui e diasabra
E weganan di futbol infantil ta den su etapa culminario pa loke ta e bueltanan. Riba diferente tereno di bala nos muchanan den U11 a midi forza contra di otro. Na tereno di RCA nos a haya un bon wega pa mira entre RCA 1 vs Bubali cu a caba 4-1 pa RCA cu golnan anota pa Nathan Croes 2x, Jean Pierre Acevedo 1x y Noah Maduro 1x mientras pa Bubali1 ta anota Josthan Maduro 1x. Den otro wega Nacional a gana Estrella 5-1 cu golnan anota pa Yoxander 2, Reangelo Boekhoudt 1, Jayden Werleman 1, Vince Ramada 1 mientras e gol di Estrella a bini di Santiago Maduro.
Source: 297sports


text:
E fenomeno di apartamento, Con pa maneha esaki?
Durante e ultimo lunanan di aƱa cu a termina, tabatin mencion di e fenomeno di apartamento relaciona cu e yegada di turista for di...
E sorpresanan di fin di aƱa Gobierno como Sinterklaas y Santa Claus pareu
Fin di aƱa semper ta bay acompaƱa pa e sorpresanan di bao kerstboom cu gobierno ta anuncia. Cu nan ta agradabel of no ta...
Acuerdo cu CITGO ta duna mas pregunta cu contesta,Tin acuerdo cu RincĆ³n tambe?
Manera tabata di spera, practicamente bispo di Pasco gobierno a anuncia un acuerdo cu e compania CITGO, pa continua delibera riba e reapertura di...
CAFT preocupa pa situacion presupuesto 2016
Aruba rumbo pa otro confrontacion cu Reino? Den su rueda di prensa di dialuna College Aruba Financieel Toezicht (CAFT) a expresa su preocupacion pa e...
Despues di Paris: ban traha!
Conta hende straƱo ta uno, traha na cas ta otro! Mundo henter a keda contento cu e acuerdo logra entre tur e paisnan cu a...
Gobierno tin un arma aindaā¦
Impuesto di Transaccion Bancario den prome parti di 2016? Despues di tur e turbulencia di ultimo dianan y practicamente un prohibicion na ministro Bermudez pa...


text:
Diasabra anochi a tuma luga e prome caminata organisa pa e asociacion Contratista Chikito di Aruba (CCA). Presidente, Anthony Geerman ta masha contento cu e acogida cu a haya pa logra pone riba 100 persona riba pia. E obhetivo di e actividad ta pa resalta e importancia di mantencion di nos isla limpi y bunita, den cual nan trabou ta hunga un parti masha importante.
CCA ta reuni e trahadonan cu ta pertenece na contratistanan cu ta realisa trabou pa Serlimar, Departamento di Obranan Publico (DOW) y Santa Rosa. A uni na caminata representante di fundacionnan ambientalista y tambe otro trahadonan di Serlimar.
“Nos ta sumamente satisfecho cu e acogida di participante pa ilustra e importancia di mantene nos isla limpi; no solamente pa nos habitantenan, pero tambe pa nos turismo cu ta e unico pilar economico cu nos tin,” asina Geerman a comenta. Ta pidi pa balor nan trabou mas y brinda nan un contracto mas husto.
Pa e relato completo, lesa TREMPAN


text:
KOREA — Ku un aliniashon forma kompletamente pa peloteronan di Aruba i Kòrsou e selekshon di Reino un viktoria di 5-0 kontra e selekshon di Korea den Gocheok Sky Dome na Korea.
For di trempan den e partido e selekshon di Reino a kue e bentaha, ora ku Jurickson Profar (4-2) ta konektá un mahestuoso honron di dos kareda pa right field. Andrelton Simmons(4-2) ku a habri e entrada ku un single a anotá riba e bataso aki.
Kortesia di MLB.com
Den di dos entrada selekshon di Reino ta amplia e bentaha ora ku Andrelton Simmons ta konektá un doblete pa empuha Randolph Oduber(3-2).
Kortesia di MLB.com
Tres kareda no tabata sufisiente pa e selekshon di Reino i den di seis entrada tabata Randolph Oduber ku a konektá un honron di dos kareda pa left center. Dashenko Ricardo(4-2) tabata esun ku a anotá riba e honron aki despues di a konektá un single.
Kortesia di MLB.com
Riba montikulo e selekshon di Reino a habri ku Rick van den Hurk ku a picha 4 entrada kompleto sin permití kareda. van den Hurk a keda sigui pa Diegomar Markwell ku a picha 2 entrada kompleto manteniendo e blankeo. Seguidamente a bin Shairon Maris i Tom Stuifbergen ku ámbos a picha 1 entrada sin permití kareda. Por último, Loek van Mil a sera e partido tambe pichando un entrada.
Rick van den Hurk a bai ku e viktoria den e partido miéntras ku Diegomar Markwell a risibí krédito pa wanta e partido.
Aliniashon di selekshon di Reino den e partido kontra Korea:
1. Andrelton Simmons SS
2. Jurickson Profar CF
3. Xander Bogaerts 3B
4. Wladimir Balentien RF
5. Jonathan Schoop 2B
6. Didi Gregorius DH
7. Curt Smith 1B
8. Dashenko Ricardo C
9. Randolph Oduber LF
Mañan 5’or i mei ora lokal di Kòrsou e selekshon di Reino ta hunga su di dos partido kontra Chinese Taipei.